qundao/data-zh-poetry huggingface dataset:
题浔阳送客图为宋兰挥检讨赋
作者：柯煜
朝代：清

梁园才子瀛洲仙，幕府读书方少年。浔阳楼高试骋望，雕阑一曲横江天。登临怀古意绵邈，生绡染出《琵琶篇》。当时白傅佐江郡，旷怀日习东林禅。无端送客成邂逅，京都音乐闻江边。青衫红袖两凄恻，千秋歌曲分流传。只今丹粉绚本事，水云仿佛鸣香弦。贞元朝士感沦落，善才弟子馀婵娟。《霓裳》《六么》疑可识，檀槽手抚神宛然。古来悲欢事何限，岂必同病才相怜。高歌妙绘恣挥洒，动荡胸臆开心田。乃知贤豪襟韵各有托，非同非异非言诠。奇章赞皇兼将相，岂岩香山佳句争流连。还君此画情悁悁，幽斋灯灺耿不眠。
题金绘友江声草堂图
作者：柯煜
朝代：清

罗刹江边远树齐，松寮兰畹寄幽栖。世人不识枚乘笔，误指涛声在竹西。隔岁逢君又拍肩，苍茫归梦忆江边。白虾紫蟹红莲米，横系松根听雨船。
题金绘友江声草堂图·其一
作者：柯煜
朝代：清

罗刹江边远树齐，松寮兰畹寄幽栖。世人不识枚乘笔，误指涛声在竹西。
题金绘友江声草堂图·其二
作者：柯煜
朝代：清

隔岁逢君又拍肩，苍茫归梦忆江边。白虾紫蟹红莲米，横系松根听雨船。
趣对
作者：柯瑾简昌璘
朝代：清
体裁：联

居简而行简；执柯以伐柯。
正月十五日至头围
作者：柯箖
朝代：清

山村羯鼓与饧箫，旅馆黄昏破寂寥。邀月樽前春漫漫，试灯风里雨潇潇。近年飘泊如浮梗，半夜喧腾又上潮。行李匆匆正月半，可怜今夕是元宵。
题庐氏书舍
作者：柯箖
朝代：清

墙外春山翠欲流，一年花事值春头。斜风细雨寒犹嫩，绿酒红灯客尚留。大海烟云纷万变，主人意气足千秋。曷来又印鸿泥爪，聊试堂坳泛芥舟。
虞美人
作者：柯纫秋
朝代：清
体裁：词

梦回频听春鸡唱。催得银屏亮。搴帏生怕晓寒轻。祗觉朝来难撇、是鸳衾。庭前玉树枝相向。日影雕阑漾。隔墙风送卖花声。不道柳丝搓就、又清明。
虞美人
作者：柯纫秋
朝代：清

梦回频听春鸡唱。催得银屏亮。搴帷生怕晓寒轻。祗觉朝来难撇、是鸳衾。庭前玉树枝相向。日影雕阑漾。隔墙风送卖花声。不道柳丝搓就、又清明。
夜发吴江
作者：柯维桢
朝代：清

枫叶晚秋红，平江驿路通。夕阳余野渡，衰草战凉风。鸟落寒山外，镫明古寺中。扁舟一樽酒，邀月与谁同。
春暮送周青士
作者：柯维桢
朝代：清

入春春半百花开，良友乘春放棹来。花为春归偏早落，人当春去却同回。三千远道他时梦，九十韶光此日哀。把酒送春兼送别，劝君且尽故人杯。
望仙亭和韵
作者：柯维桢
朝代：清

峻岭落天风，遥凝碧汉通。钟鸣高树杪，人语乱山中。雨过奔泉白，云开射日红。从怜巢鹤去，丹灶久应空。
朱砂庵赠佛峰和尚
作者：柯维桢
朝代：清
体裁：七言律诗

朱砂峰畔晓霞红，杖策经过谒远公。槛外泉流穿石壁，帘前松子落天风。双林迥出云烟上，五老晴看紫翠中。邂逅谈心难遽别，数声清磬下寒空。
游嵩山
作者：柯维桢
朝代：清
体裁：七言律诗

群峰高插太行东，绝磴萦回一线通。势压三川横地轴，位尊四岳表天中。明霞晚映芙蓉秀，翠壁春悬踯躅红。揽胜已怜多逸兴，更闻鸾鹤下长空。
途中杂咏
作者：柯维桢
朝代：清
体裁：七言绝句

山开隆虑容驰马，路入韩陵好射雕。满饮芳醪人不醉，邺城东望正萧条。
途中杂咏
作者：柯维桢
朝代：清

山开隆虑容驰马，路入韩陵好射雕。满饮酡酥人不醉，邺城东望正萧条。
儿辈读史偶吟示之
作者：柯耸
朝代：清
体裁：古风

儒者贵立身，虚声何足侈。汉末竞标榜，党祸自兹起。行检未尝饰，鹜名如争市。鄙哉张少府，望门而投止。栖栖郭林宗，京师胡为尔。蹇脩质衾影，闭户而已矣。后有申屠蟠，前者徐孺子。
出都留谢台中诸公
作者：柯耸
朝代：清

离亭萧瑟动秋风，帐饮青门夕照红。八月仙槎秋水阔，千家砧杵暮烟空。河梁惜别存知己，海内论交有数公。乌鹊南飞浑不定，啼声还似柏台中。
寄怀宋尚木太守
作者：柯耸
朝代：清
体裁：七言律诗

搴帷一出拥双旌，南国文章有盛名。词客旧传神女赋，使君今下越王城。凤栖岭海云长暗，鳄去朝阳浪已平。自有车书荣赐秩，莫将符竹厌承明。
春日扈从南苑大阅赐宴晾鹰台奉和冯相国易斋韵
作者：柯耸
朝代：清
体裁：七言律诗

六龙讲武小平津，芝盖鸾旂上苑春。七萃熊罴陪御宿，三驱金鼓肃钩陈。止戈自合孙吴意，櫜甲初消战伐尘。最是丹书频进诫，钓璜溪上有师臣。
西溪小筑
作者：柯耸
朝代：清

卜居西郭半村中，几曲清溪一棹通。度壑钟声萧寺外，穿林塔影小楼东。树因初植偏宜雨，竹自新移却畏风。倦起偶来松下坐，农歌处处属年丰。
送谭舟石赴延安郡司马之任
作者：柯耸
朝代：清
体裁：五言律诗

五原为汉塞，万里筑秦城。雁欲衔芦下，人看叱驭行。黄榆通上郡，白狄拱咸京。后夜鄜州月，相思空复情。
雨后偶感
作者：柯耸
朝代：清
体裁：七言律诗

西山万叠拥晴空，晓映芙蓉禁苑通。过雨翠浮丹凤阙，迎秋凉入玉华宫。云间树色原无暑，石上泉声自有风。拄笏相看念摇落，欲将归思问南鸿。
与李吉侯郭荔岩游程符山
作者：柯蘅
朝代：清

良辰偕胜侣，振策纡游行。缅兹丘中赏，遂我物外情。层台一眺望，风物萧以清。石莲花共色，潭镜影孤明。野赤日气炯，岩翠秋烟生。高岩阻羲驾，古洞閟元灵。绿叠嶂如摺，风余泉尚声。读书怀韩子，令我仰遗型。往规感昔泯，余胜与今并。安能释尘鞅，相与乐岩耕。
与箊谷兄停云携琴至临江关待秋史不至
作者：柯蘅
朝代：清

客有抱琴至，泠泠风入弦。沧江淡无际，落日欲生烟。余响忽中断，秋怀殊渺然。美人不相见，怅望隔遥天。
临江关送秋史
作者：柯蘅
朝代：清

枫叶下纷纷，扬舲独送君。天低星在树，江远水生云。乡思因秋起，客愁怜袂分。西风折杨柳，忍向笛中闻。
五显岭至峡口
作者：柯蘅
朝代：清

前岭与后岭，势若排空来。谷深自成涧，石坼各为崖。林腥虎气伏，雾暗猿声哀。登高收昔遁，探秘娱今怀。心领众妙赴，目引群峙回。霞关在咫尺，云路不可阶。
仙霞关
作者：柯蘅
朝代：清

直上乱云间，云开见众山。风烟连太末，海色动诸蛮。俗俭荒田少，时清徼卒闲。建州亲舍在，怅望隔重关。
同许秋史登临江关
作者：柯蘅
朝代：清

凭高览形胜，闽越此名邦。岚气不成雨，钟声遥坠江。暗潮生极浦，远翠到疏窗。更订登临约，莫闲游屐双。
将去潍与吉侯外弟话别
作者：柯蘅
朝代：清

将别共樽酒，长贫怜客途。屈平惟有姊，士会未归孥。往矣依依柳，维之皎皎驹。明朝回首望，烟树隔程符。
归燕
作者：柯蘅
朝代：清

乱后知谁在，花时见汝归。转怜经岁别，如与故人违。道路曾风雨，楼台半是非。深闺春寂寂，帘卷又斜晖。
晓起出城游净慈寺
作者：柯蘅
朝代：清

城上毕逋乌夜啼，城头晓角风凄凄。梵唱度云寺隔水，橹声破烟人过溪。闲门花掩石萝老，孤塔影随山月低。为语庞眉老尊宿，松阴深处卜幽栖。
送张琴溪
作者：柯蘅
朝代：清

江气雨冥冥，龙吹秋水腥。西风下黄叶，有客正扬舲。为我一横笛，离愁满洞庭。橹声烟际去，遥见数峰青。
送饶子珍归安徽
作者：柯蘅
朝代：清

春草绿汀洲，长卿正倦游。落花二三月，归客一孤舟。别路梅仙岭，乡心谢眺楼。石凫山下月，夜夜照离愁。
重过邹平城下作
作者：柯蘅
朝代：清

野绿与城齐，秋云渡岭低。几家烟树外，行客夕阳西。旧迹怜鸿爪，劳生慨马蹄。范公祠外路，细草碧萋萋。
题郭子嘉听漪草堂
作者：柯蘅
朝代：清

义山旧傍玉溪居，子美瀼西更结庐。名士由来爱泉石，先生于此乐琴书。侧身天地青山老，短褐风尘白发疏。海内烽烟今未熄，岂容高致狎樵渔。
中春雨后元棫岗学博共游鸿指园
作者：柯辂
朝代：清

别墅蓬瀛胜，招携试一临。径幽迷屐齿，花艳覆春阴。树石藤萝古，楼台烟雨深。到来真浩旷，吾亦爱山林。三载宦游客，栖迟在海东。发从今日白，花似去年红。景物逍遥外，乾坤俯仰中。吾生几两屐，雪爪倦飞鸿。
中春雨后元棫岗学博共游鸿指园·其一
作者：柯辂
朝代：清

别墅蓬瀛胜，招携试一临。径幽迷屐齿，花艳覆春阴。树石藤萝古，楼台烟雨深。到来真浩旷，吾亦爱山林。
中春雨后元棫岗学博共游鸿指园·其二
作者：柯辂
朝代：清

三载宦游客，栖迟在海东。发从今日白，花似去年红。景物逍遥外，乾坤俯仰中。吾生几两屐，雪爪倦飞鸿。
偶成
作者：柯辂
朝代：清

牢落多忧患，须眉一老翁。广文居五席，十载等旋蓬。海色残霞外，人烟落照中。宜春新换帖，岁序又匆匆。
台郡城楼晓望
作者：柯辂
朝代：清

郡郭苍茫百物蕃，南临渤澥北乡村。烟涵海色藏鲲屿，潮捲涛声入鹿门。岛上红毛馀战垒，津头赤马拥云屯。百年兵革销沈久，丽醮空闻画角喧。
春日南院
作者：柯辂
朝代：清

久雨喜初晴，风光曲院清。燕飞斜带语，花落细无声。性僻耽幽静，年衰倦送迎。萍踪聊此寄，浪迹一身轻。
春日望海
作者：柯辂
朝代：清

碧海浑无际，和风镜面开。春潮孤岛没，暮雨细帆来。鹿耳双缨出，鲲身七线回。旷观天地阔，且覆掌中杯。
春日过栗子岭
作者：柯辂
朝代：清

逶迤一径入云深，夹道松杉十里阴。天半钟声闻鹿苑，雨馀空翠滴烟林。春泉石畔分新脉，时鸟山中变好音。直欲振衣千仞上，仙灵笑我腐儒襟。
玉峰书院借庐
作者：柯辂
朝代：清

花木萧疏草不除，广文官冷乐何如。家无醅酒贪留客，橐有俸钱常买书。半日吟诗登小阁，几人问字到吾庐。本来面目依然在，且拟携经带月锄。
秋日游白云寺
作者：柯辂
朝代：清

檀旃远出白云隈，邀友秋游策蹇来。竹径梵音传爽籁，石坛屐齿印苍苔。一帘花雨禅心静，半榻茶烟鹤梦回。瑟瑟疏林红叶下，暮鸦解客漫相催。
挽张百熙联
作者：柯逢时
朝代：清
体裁：联

内翰玉堂真一梦；曲江金鉴已千秋。
挽曾国荃联
作者：柯逢时
朝代：清
体裁：联

早岁谒军门，文字因缘，感公知我；余威照沧海，日星光气，虽殁犹存。
顾晴谷大令饯别牛头山杜子祠即席赋二律·其一
作者：柯逢时
朝代：清

城南山势郁崔鬼，工部祠堂亦壮哉。词赋纵横开世界，川原高下护楼台。尘封石篆青麟麟隐，酒泛金尊白雁来。蕃虏正骄群盗剧，当时涕泪满蒿莱。
顾晴谷大令饯别牛头山杜子祠即席赋二律·其二
作者：柯逢时
朝代：清

羌村小别无多日，杜曲重来定几时。风雨尊前人老大，关山笛里道倭迟。朝班渐喜长安近，归计惟应襄水知。为谢殷勤杯酒意，少陵原上一题诗。
春郊
作者：柯锡珍
朝代：清

独行随兴往，曾不问西东。拾尽千苍色，携来两袖风。春光山影里，佳气白云中。何处寻幽侣，鸳凫立水潨。
泮水荷香
作者：柯锡珍
朝代：清

苍茫曙色远凝烟，雨后空潭更洒然。鱼逐翠开惊出水，鸟衔香去溯流泉。花间脂粉浓还淡，叶底珠玑碎又圆。此地兴怀多逸致，好将图笔写幽玄。
九月十八日祀陶小集
作者：柯鸿年
朝代：清
体裁：七言律诗

良夜香灯绕碧空，一堂静穆祀陶公。折腰羞作风尘吏，低首甘为草野翁。晋代衣冠劳想像，后人吟咏总尊崇。黄花影瘦标奇格，似与先生声叹通。
前清太庙
作者：柯鸿年
朝代：清
体裁：七言律诗

宝座庄严动孝思，苍天老柏影迷离。千秋俎豆今消矣，九庙精灵遂馁而。白玉阶前野草长，紫金殿上暗尘弥。归途追想康乾世，犹对斜阳立长时。
园居新秋即景镇日闲居懒不支，撩人秋色唤寻诗
作者：柯鸿年
朝代：清
体裁：古风

阶前一叶生秋意，天际飞禽引远思。何处笙歌声隔院，数株梨枣子盈枝。今年田野收成好，却代穷黎一展眉。
城南夜宴
作者：柯鸿年
朝代：清
体裁：七言律诗

自笑寻芳学少年，燕莺身世总堪怜。灯红酒绿销魂地，雨细风和适意天。□阁开时春郁郁，绮筵散去恨绵绵。护花宁肯居人后，何不相逢未老前。
感怀
作者：柯鸿年
朝代：清
体裁：七言律诗

萧萧白发日盈头，镜里相看只自怜。乱世有怀惟傀垒，余生无恙似神仙。诗文妙处多真境，阅历深时已暮年。久矣潜心独我见，尽将万事付天然。
西山
作者：柯鸿年
朝代：清
体裁：五言绝句

结伴入西山，不深意不慊。山路虽崎岖，何如世事险。
述怀
作者：柯鸿年
朝代：清
体裁：七言绝句

老去无求心自清，不争利禄不争名。消除结习耽岑寂，却被旁人说矫情。
元宵灯联
作者：柳万泰
朝代：清
体裁：联

愿富岁斗米十钱，官吏乐民民乐业；对良宵千金一刻，灯光随月月随人。
挽曾国荃联
作者：柳上炎
朝代：清
体裁：联

以书生奏东南底定之勋，遗钜投艰，一息未忘君国计；乃元老与彭杨相继而逝，抚时感事，大江不尽古今愁。
挽曾国荃联
作者：柳先甲
朝代：清
体裁：联

金陵本昔日以赤手亡命夺来，杀贼王头，破贼王巢，遂不留贼王噍类，从兄终于此，弟没于斯，花萼极褒荣，我国家优礼功臣，岂曰匪应尔耶；梓里是何人到黄泉铭心感激，怜寒士死，赠寒士赙，犹存问寒士儿孙，虽结草无由，衔环无自，涓埃难报答，予小子稍延残喘，惟期罔敢忘之。
慈仁寺
作者：柳商贤
朝代：清

慈仁寺里双古松，霜皮铁干蟠半空。枝柯纷樛宛成盖，盛夏凛烈生长风。我来冲暑憩松下，鸣涛谡谡骄阳中。禅堂深窅梵诵歇，一声两声花外钟。閟殿载瞻般若像，巧制不与寻常同。庄严璎珞肉相好，僧言窑变非人工。更有佛画惜未见，蛛丝烟炱尘久封。虚廊窈窕暮烟合，西山一点青濛濛。吾乡亦有佳山水，朅来踪迹惭飘蓬。素衣尽缁面目槁，不如归去聊从容。林屋幽邃甲天下，芒屦一双支孤筇。银床石室许相访，穷探或与灵威逢。
拟元次山舂陵行
作者：柳商贤
朝代：清

徵求日以繁，逋欠日以积。斯民丧乱余，哀哉生计拙。大户尽逃亡，小户遗单孑。可怜墟里间，往往炊烟绝。去年又歉收，亩谷不盈石。尽室一饱难，愁肠蕴百结。刺史职抚字，何以安兀臲。流离尚未定，官符下稠叠。国用有常经，敢不勤督责。频年普蠲减，朝令非甚迫。奈何期会逾，罪谴懔莫释。起视鸿雁嗷，哀哀满中泽。田园非所靳，儿女非所惜。独恨受者谁，相与增哽咽。百死余一生，那忍更摧折。朝廷鞭扑具，岂为穷黎设。况复室悬磬，鞭扑亦何益。忆昔奉简书，此邦移节钺。帝曰咨汝才，努力务存活。圣人重爱民，敢惜一官掷。私愿宽法令，起死而肉骨。庶几流亡归，稍稍复征额。民穷盗贼源，谁其鉴覆辙。流涕为此诗，輶轩尚采择。
挽彭玉麟联
作者：柳均煦
朝代：清
体裁：联

品似范希文，当为秀才时，即任天下；心同岳少保，行到黄龙府，痛饮诸君。
清心亭观淮
作者：柳墀
朝代：清
体裁：七言律诗

亭面长淮烟水侵，晴光满目快登临。片帆遥带千峰翠，一塔常留万古心。秋影落将平浦尽，河源穷处白云深。夕阳无限空明景，拟取蓬瀛次第寻。
挽彭玉麟联
作者：柳大年
朝代：清
体裁：联

渡江慷慨佐中兴，相期立德立功，太息先严身遽陨；封奏褒荣能下逮，犹是教忠教孝，滋愧孤儿学未成。
挽曾国荃联
作者：柳大年
朝代：清
体裁：联

公与傅文忠并美国朝，昆季四人膺谥法；我是彭刚直再传弟子，渊源一脉哭师承。
鲲身晓霞
作者：柳存信
朝代：清

彩霞朝起灿江天，历历沙鲲几屿连。玉镜初开云外现，红绡一缕望中悬。潮来错认波生锦，雾散翻疑綵作笺。极目沧溟无寻处，祥光岂向海门偏。
泮水荷香
作者：柳学辉
朝代：清

一湖莲水泮，气味夺芹香。似放濂溪种，应分大士芳。至人禋祀地，君子溯洄方。最是扶舆力，馨闻直荐王。
丹渡晴帆
作者：柳学鹏
朝代：清

苍茫丹港阔，一叶挂云晴。棹击清波碎，帆悬晓曙迎。扬风随曲水，驾浪鼓层浤。舳映残烟净，窗含半月明。停桡芳草陌，轻渡落猿声。认得津头路，兴怀万里情。
冈山树色
作者：柳学鹏
朝代：清

蔚然呈秀气，树绿满冈山。晓谷轻烟锁，青林薄雾关。交柯如斗翠，密叶转怡颜。掩映晴川景，参差曲径湾。枝疏秋欲老，干古月来閒。凭眺如堪陟，云梯望可攀。
泮水荷香
作者：柳学鹏
朝代：清

绿荷生曲沼，出水远闻香。外直无枝节，中通自秘藏。风过薰碧岸，雨滴碎银塘。味带清泉迥，流随玉液芳。屏山澄翠影，泮壁映馀光。寄语涉江者，田田莫滥觞。
翠屏夕照
作者：柳学鹏
朝代：清

残阳当返照，紫色满山屏。石壁含馀耀，层崖入暮青。光连双翠岱，影倒小邱亭。树色看明灭，岩光入渺冥。残烟閒度晚，归鸟倦舒翎。可是关荆画，披图映曲棂。
寿吴翊之九十
作者：柳宝贻
朝代：清

堂开百秩献桃尊，瑞霭和光萃德门。慧晓文侯多俊誉，高阳才子属龙孙。一门洋溢推刘豹，五叶祥符祝谢鲲。忝附茑萝居子姓，愿随兰桂拜云根。共制霞觞祝大椿，德门庆溢语才真。欧阳诗颂毕光禄，东观恩颁庐舍人。白笏绯衫朱杖履，金牙铁齿玉精神。君家自有长生术，吴宝商山不坏身。
寿吴翊之九十·其一
作者：柳宝贻
朝代：清

堂开百秩献桃尊，瑞霭和光萃德门。慧晓文侯多俊誉，高阳才子属龙孙。一门洋溢推刘豹，五叶祥符祝谢鲲。忝附茑萝居子姓，愿随兰桂拜云根。
寿吴翊之九十·其二
作者：柳宝贻
朝代：清

共制霞觞祝大椿，德门庆溢语才真。欧阳诗颂毕光禄，东观恩颁庐舍人。白笏绯衫朱杖履，金牙铁齿玉精神。君家自有长生术，吴宝商山不坏身。
松泉杂诗
作者：柳得恭
朝代：清

紫霞洞里草菲菲，不见宫姬并马蹄。为是辛王行乐地，至今犹有燕双飞。荒凉二十八王陵，风雨年年暗漆镫。进凤山中红踯躅，春来犹自发层层。
松泉杂诗·其一
作者：柳得恭
朝代：清

紫霞洞里草菲菲，不见宫姬并马蹄。为是辛王行乐地，至今犹有燕双飞。
松泉杂诗·其二
作者：柳得恭
朝代：清

荒凉二十八王陵，风雨年年暗漆镫。进凤山中红踯躅，春来犹自发层层。
挽郭嵩焘联
作者：柳德春
朝代：清
体裁：联

台星肃夷夏观瞻，著等身书，何止旂常绩懋；噩梦值龙蛇岁序，问乡贤辈，更谁山斗名高。
送施又黄还吴门
作者：柳文
朝代：清

亲老游何远，长安羡尔归。西风悲落叶，征马恋斜晖。词赋无今古，烟霞少是非。渊明三径菊，留待护柴扉。
七夕
作者：柳是
朝代：清
体裁：七言律诗

芙蓉夜涌鳜鱼飔，此夕苕箪来梦知。为有清虚鸳阁晚，无劳幽诡蝶花滋。仙人欲下防深漠，苍影翩然入窦湄。已是明雯星露会，乌啼灯外见来迟。
七言联句
作者：柳是
朝代：清
体裁：句

浅深流水琴中听，远近青山画里看。
上巳
作者：柳是
朝代：清
体裁：五言律诗

触望皆幽素，离离欲细吹。桃花温渌水，游女弄江篱。珠阁鸣筝晚，兰香入树迟。应怜芳草梦，犹待卷帘知。
两同心·夜景
作者：柳是
朝代：清
体裁：词

不脱鞋儿，刚刚扶起。浑笑语、灯儿斯守，心窝内、着实有些些怜爱。缘何昏黑，怕伊瞧地。两下糊涂情味。今宵醉里。又填河、风景堪思。况销魂、一双飞去。俏人儿，直恁多情，怎生忘你。
中秋出游
作者：柳是
朝代：清

秋水春衫憺暮愁，船窗笑语近红楼。多情落日依兰棹，无藉轻云傍彩舟。月幌歌阑寻麈尾，风床书乱觅搔头。五湖烟水长如此，愿逐鸱夷泛急流。素瑟清尊迥不愁，柁楼云物似妆楼。夫君本自期安桨，贱妾宁辞学泛舟。烛下乌龙看拂枕，风前鹦鹉唤梳头。可怜明月将三五，度曲吹箫向碧流。
中秋出游·其一
作者：柳是
朝代：清
体裁：七言律诗

秋水春衫憺暮愁，船窗笑语近红楼。多情落日依兰棹，无藉轻云傍彩舟。月幌歌阑寻麈尾，风床书乱觅搔头。五湖烟水长如此，愿逐鸱夷泛急流。
中秋出游·其二
作者：柳是
朝代：清
体裁：七言律诗

素瑟清尊迥不愁，柁楼云物似妆楼。夫君本自期安桨，贱妾宁辞学泛舟。烛下乌龙看拂枕，风前鹦鹉唤梳头。可怜明月将三五，度曲吹箫向碧流。
为郎画眉
作者：柳是
朝代：清
体裁：古风

龙脑翠袖不飘逼，恐郎兰香退蕸色。风仙红甲不弹遮，疑郎柳叶沾桃花。画成绛仙十斛倩，十二玉楼死郎面。风流不画亦迷魂，绮帐莺含消几咽。羡杀三生抛情种，知被谁家肉屏拥。妖才艳色俱花身，珠作庾信壁江总。金脱赠郎不郎搜，绣被覆郎为郎愁。
九日作
作者：柳是
朝代：清
体裁：七言律诗

离离鹤渚常悲此，因迥含霞夕树平。不有霸陵横意气，何人戏马阅高清。崚风落叶翻翔婉，菊影东篱欲娈萦。寂寞文园事屡至，海云秋日正相明。
于忠肃祠
作者：柳是
朝代：清
体裁：古风

少保绝世人，功名寄辽廓。方其用兵时，战守何精确。意气吞龙荒，事业高云阁。坐见大驾回，左贤死绝幕。一朝天命移，穰苴谋始作。西市诵白云，风雷遂寂莫。异议岂不知，历数公所学。伤哉感殊遇，因此犯锋锷。至今二百年，精灵在丘壑。我来西湖滨，檐霤更萧索。荒草鸣蟪蛄，青天横鹙鹗。松柏暗丘陇，枯桑喧鸟雀。洒泪空夕阳，英风竟安托。自公替凌后，几人称荦卓。所以徒步客，恸哭霸王略。
五日雨中
作者：柳是
朝代：清
体裁：七言律诗

苍茫倚啸有危楼，独我相思楼上头。下杜昔为走马地，阿童今作斗鸡游。兰皋不仅应犹艳，明月为丸何所投。家近芙蓉昌歜处，怜予无事不多愁。
人生不满百
作者：柳是
朝代：清
体裁：古风

事大固不满，事小亦必抑。目履周暗彻，体弱尽遐特。此非顺饶乐，天命有时息。钟鼓何勿陈，蟋蟀鸣恻恻。愿言展生平，芳淑皆自得。
今日良晏会
作者：柳是
朝代：清
体裁：古风

清晖何灵洁，嘉宾集兹辰。有心洞飞滞，玄华理所亲。妙唱不我见，柔翰情难申。驰目玩冥奇，扬蛾肆态神。流眄当佳丽，心期桐柏臻。偕我兰蕙姿，驱车玉虚滨。别此上五岳，朝列魏夫人。
伤歌
作者：柳是
朝代：清
体裁：古风

翔禽首飘翳，白云寄贞私。岁月荡繁圃，风物遑弃时。揽衣薛高翮，义大难为持。沙棠亦已实，乌椑亦已侈。渌水在盛霄，碧月问晴思。厉飙忽若截，洞志讵有私。人居天地间，失虑在娥眉。得之讵有几，木叶还辞枝。诚恐不悟此，一日沦无期。俦匹不可任，良晤常游移。我行非不远，我念非不宜。忧来或不及，沾裳不能止。春风易成偶，春雨积成丝。谁能见幽隐，之子来何迟。一言违至道，谅为达士虽。
依韵奉和牧翁人日示内二首
作者：柳是
朝代：清

春风习习转江城，人日于人倍有情。帖胜似能欺舞燕，妆花真欲坐流莺。银幡囡戴忻多福，金剪侬收喜罢兵。新月半轮灯乍穗，为君酹酒祝长庚。佛日初辉人日沉，彩幡清晓供珠林。地于劫外风光近，人在花前笑语深。洗罢新松看沁雪，行残旧药写《来禽》。香灯绣阁存常好，不唱卿家《缓缓吟》。
依韵奉和牧翁人日示内二首·其一
作者：柳是
朝代：清
体裁：七言律诗

春风习习转江城，人日于人倍有情。帖胜似能欺舞燕，妆花真欲坐流莺。银幡囡戴忻多福，金剪侬收喜罢兵。新月半轮灯乍穗，为君酹酒祝长庚。
依韵奉和牧翁人日示内二首·其二
作者：柳是
朝代：清
体裁：七言律诗

佛日初辉人日沉，彩幡清晓供珠林。地于劫外风光近，人在花前笑语深。洗罢新松看沁雪，行残旧药写《来禽》。香灯绣阁存常好，不唱卿家《缓缓吟》。
八月十五夜
作者：柳是
朝代：清
体裁：七言律诗

涤风初去见迂芳，招有深冥隐桂芒。翠鸟趾离终不发，绮花人向越然凉。连鱼窈窈浮虚涧，烟柳沉沉拂淡篁。已近清萍动靠漪，秋藤何傲亦能苍。
六忆诗
作者：柳是
朝代：清
体裁：古风

忆来时，金剪阁妆台。渐听玉摇近，遥知绣幕开。步难花砌稳，香隔翠屏猜。忆立时，连缬亚螺眉。谜字呼人刻，轻身照水痴。明啼与暗笑，侬意总能知。忆坐时，花月可怜宵。舞软回风艳，歌迟子夜妖。奠言娇已尽，日日看新娇。忆眠时，锦帐下头边。风钏佯憨夺，桃衫倚醉牵。为怜宛转意，红烛不移前。忆起时，草草只湘裙。就镜风吹忍，攀薇架动闻。帐中时纳手，抛航向侬云。忆去时，遥遥盼夜头。自怜年色好，未肯等闲愁。幸不傍人妒，鸳鸯莫便羞。
六忆诗
作者：柳是
朝代：清
体裁：古风

忆来时，香气上阶墀。金铺月翳映，玉户风凝迟。妙态下须见，掩抑城难思。忆坐时，溶漾自然生。习适久华会，方意徘徊成。形影春风里，窈窕共一情。忆食时，朱颜并玉色。微细齐人情，欢爱似不力。别待幽霭姿，惆怅易不食。忆眠时，薄艳委娇弦。心心易怜念，实实怯缠绵。但惜馀香粉，何处无妖妍。忆起时，宛转月阶上。零妆斟意审，欢气自随向。神绪堆久藏，因风托思想。忆别时，不似惜崎岖。意度荡冶得，感念亦复殊。春草待帘栊，光起晴蜘躇。
冉冉孤生竹
作者：柳是
朝代：清
体裁：古风

逍遥感石腴，至神无常移。昔时缟带间，明月何陆离。迄今万馀里，不敢忘初时。双鷤自翔侧，单鹄长凄靡。火浣织成素，青绫暮还丝。念君惟一身，形影谁执持。暖暖九灵璈，浥浥沧景辞。上下台布涯，岂能无相思。
冷泉亭作
作者：柳是
朝代：清
体裁：七言律诗

林高曾似故园情，苍壁如闻庐岳声。秋浦依微暗寒水，春花映掩湿啼莺。丹霞会向岩头识，碧涧还因树顶明。何事嵩阳未归去，庄知薛荔可选名。
凛凛岁云暮
作者：柳是
朝代：清
体裁：古风

啼蛄暗龙脑，红脂隳兰衣。遐露沉鹢水，帘叶皆严飞。烛龙烂银筝，碎风触铜扉。斯时见君子，芳素如桐辉。蟠螭为我寝，香衱为我披。咽水断人意，绀黛微情帏。篻簩乱云发，骖驾泛清围。自来有霜露，不惜人芳菲。情来梦还止，炫炫忘音徽。偶闻天上曲，已怨双情违。
出关外别汪然明
作者：柳是
朝代：清
体裁：七言律诗

游子天涯感塞鸿，故人相别又江枫。潮声夜上吴城阔，海色晴连越嶂空。壁垒烟销生日月，菰蒲日落起雄风。谁怜把酒悲歌意，非复桃花潭水同。
刘夫人移居金陵赋此奉寄
作者：柳是
朝代：清
体裁：七言律诗

钓鱼矶畔赁茅茨，负戴风流近可追。雒涘潘安居旧筑，荆州宋玉宅新移。门前一水如临镜，天外云山与画眉。桃叶渡头双桨在，清溪莫过小姑祠。
初夏感怀四首
作者：柳是
朝代：清

海桐花发最高枝，碧宇霏微芳树迟。汾水止应多寂莫，蓝田却记最葳蕤。城荒弧角晴无事，天外搀枪落亦知。总有家园归未得，嵩阳剑器莫平夷。凄亭云幄对江湖，城上青髦隐大乌。婉娈鱼龙问才艳，深凉烽火字珊瑚。谁人明月吹芦管，无数清笳起鹧鸪。愧读神经并异注，愁来不觉有悲呜。扶风歌起向人寒，四月洪涛触望看。夏服左弯从白马，铙歌清彻比乌弹。千金元节藏何易，一纸参军答亦难。我欲荣阳探龙蛰，心雄翻足有阑珊。荒荒慷慨自知名，百尺楼头倚暮筝。勾注谈兵谁最险，崤函说剑几时平。长空鹤羽风烟直，碧水鲸文澹冶晴。只有大星高夜半，畴人傲我此时情。
初夏感怀四首·其一
作者：柳是
朝代：清
体裁：七言律诗

海桐花发最高枝，碧宇霏微芳树迟。汾水止应多寂莫，蓝田却记最葳蕤。城荒弧角晴无事，天外搀枪落亦知。总有家园归未得，嵩阳剑器莫平夷。
初夏感怀四首·其三
作者：柳是
朝代：清
体裁：七言律诗

扶风歌起向人寒，四月洪涛触望看。夏服左弯从白马，铙歌清彻比乌弹。千金元节藏何易，一纸参军答亦难。我欲荣阳探龙蛰，心雄翻足有阑珊。
初夏感怀四首·其二
作者：柳是
朝代：清
体裁：七言律诗

凄亭云幄对江湖，城上青髦隐大乌。婉娈鱼龙问才艳，深凉烽火字珊瑚。谁人明月吹芦管，无数清笳起鹧鸪。愧读神经并异注，愁来不觉有悲呜。
初夏感怀四首·其四
作者：柳是
朝代：清
体裁：七言律诗

荒荒慷慨自知名，百尺楼头倚暮筝。勾注谈兵谁最险，崤函说剑几时平。长空鹤羽风烟直，碧水鲸文澹冶晴。只有大星高夜半，畴人傲我此时情。
初秋八首
作者：柳是
朝代：清

云联远秀正秋明，野落晴晖直视轻。水气相从烟未集，枫林虚极色难盈。平郊粳稻朝新沐，大泽凫鹥夜自鸣。莫谓茂陵愁足理，龙堂新月涤江城。银河泛泛动云凉，荒荻苍茫道阻长。已有星芒横上郡，犹无清角儆渔阳。遥分静色愁难制，向晚凋菰气独伤。自是清晖堪倚恨，故园鸊鹈旧能妨。苍然万术白蘋烟，播落鱼龙有岁年。人似许玄登望怯，客如平子学愁偏。空怀神女虚无宅，近有秋风缥缈篇。日暮飘零更何所，翩翩雁翅独超前。轻成游鹤下吟风，夜半青霜拂作容。僵蹇恣为云物态，嶙峋先降隐沦丛。五原落日交相掩，三辅新秋度不同。矫首只愁多战伐，应知浩荡亦时逢。胧胧瞑色杂平河，秋物深迷下草须。不辨暗云驱木落，惟看鲛室浴凫孤。南通水府樯乌盛，北照高原树影枯。同向秋风摇白羽，愁闻战马待单于。幽漫飞鸟视平原，露过浮沉漠漠屯。此日风烟给泗左，无劳弓矢荡乌孙。波翻鱼雁寻新气，水冷葡萄似故园。惆怅乱云还极上，不堪晻暖肆金樽。长风疏集未曾韬，矫雉翻然谋上皋。葭荻横秋投废浦，风烟当夜接虚涛。云妍翳景紫时急，红逖烟滋杂与高。回首弯龙今不守，崔巍真欲失戎刀。
初秋八首·其一
作者：柳是
朝代：清
体裁：七言律诗

云联远秀正秋明，野落晴晖直视轻。水气相从烟未集，枫林虚极色难盈。平郊粳稻朝新沐，大泽凫鹥夜自鸣。莫谓茂陵愁足理，龙堂新月涤江城。
初秋八首·其七
作者：柳是
朝代：清
体裁：七言律诗

长风疏集未曾韬，矫雉翻然谋上皋。葭荻横秋投废浦，风烟当夜接虚涛。云妍翳景紫时急，红逖烟滋杂与高。回首弯龙今不守，崔巍真欲失戎刀。
初秋八首·其三
作者：柳是
朝代：清
体裁：七言律诗

苍然万术白蘋烟，播落鱼龙有岁年。人似许玄登望怯，客如平子学愁偏。空怀神女虚无宅，近有秋风缥缈篇。日暮飘零更何所，翩翩雁翅独超前。
初秋八首·其二
作者：柳是
朝代：清
体裁：七言律诗

银河泛泛动云凉，荒荻苍茫道阻长。已有星芒横上郡，犹无清角儆渔阳。遥分静色愁难制，向晚凋菰气独伤。自是清晖堪倚恨，故园鸊鹈旧能妨。
初秋八首·其五
作者：柳是
朝代：清
体裁：七言律诗

胧胧瞑色杂平河，秋物深迷下草须。不辨暗云驱木落，惟看鲛室浴凫孤。南通水府樯乌盛，北照高原树影枯。同向秋风摇白羽，愁闻战马待单于。
初秋八首·其八
作者：柳是
朝代：清
体裁：古风

鱼波唼唼水新周，高柳风通雾亦勾。晓雨掠成凉鹤去，晚烟栖密荻花收。苍苍前箙鹰轻甚，湿湿河房星渐赒。我道未舒采药可，清霜飞尽碛天击。
初秋八首·其六
作者：柳是
朝代：清
体裁：七言律诗

幽漫飞鸟视平原，露过浮沉漠漠屯。此日风烟给泗左，无劳弓矢荡乌孙。波翻鱼雁寻新气，水冷葡萄似故园。惆怅乱云还极上，不堪晻暖肆金樽。
初秋八首·其四
作者：柳是
朝代：清
体裁：七言律诗

轻成游鹤下吟风，夜半青霜拂作容。僵蹇恣为云物态，嶙峋先降隐沦丛。五原落日交相掩，三辅新秋度不同。矫首只愁多战伐，应知浩荡亦时逢。
剑术行
作者：柳是
朝代：清
体裁：古风

西山狐鸟何纵横，荒陂白日啼鼯鼪。偶逢意气苍茫客，须眉惨淡坚层冰。手无风云但悍疾，挟我双骑西南行。末闻马上言龙骧，已见门前悬弓戟。拂衣欲走青珊珊，澒洞不言言剑术。须臾树杪雷电生，玄猿赤豹侵空冥。寒锋倒景不可识，阴崖落本风悲吟。吁嗟变化须异人，时危剑器摧石骨。我徒壮气满大下，广陵白发心恻恻。视此草堂何为者，雄才大略惟愁疾。况看举袖星辰移，海童江妾来迟迟。杰如雄虺射婴茀，矫如胁鹄离云倪。萃如列精俯大壑，翁如匹练从文狸。奇鸧孤鹗眼前是，阴云老鹤徒尔为。丈夫虎步兼学道，一朝或与神灵随。独我忼忾怀此意，对之硉矹将安之。
南乡子·落花
作者：柳是
朝代：清
体裁：词

拂断垂垂雨。伤心荡尽春风语。况是樱桃薇院也。堪悲。又有个人儿似你。莫道无归处。点点香魂清梦里。做杀多情留不得，飞去。愿他少识相思路。
去者日以疏
作者：柳是
朝代：清
体裁：古风

蜚狐窥我旁，潜蚊制我室。苟或非龙彪，良图亦须失。台馆易嵯峨，珠玉会萧瑟。岂无激昂志，忧心乃愈疾。但当恣邀游，顾眄垂清逸。
听钟鸣有序·其一
作者：柳是
朝代：清
体裁：古风

听钟鸣，鸣何深，妖栏妍梦轻。不续流苏翠羽郁清曲，乌啼正照青枫根。一枫两枫啼不足，鹍弦烦激犹未明。凄凄朏朏伤人心。
听钟鸣有序·其二
作者：柳是
朝代：清
体裁：古风

惊妾思，动妾情。妾思纵横陈海唱弯弧，君不得相思树下多明星。用力独弹杨柳恨，尽情啼敲芙蓉行。月已西，星已沉。霜末息，露未倾。妾心知已乱，君思未全生。情有异，愁仍多。昔何密，今何疏。对此徒下泪，听我鸣钟歌。
咏晚菊
作者：柳是
朝代：清
体裁：五言律诗

感尔多霜气，辞秋遂晓名。梅冰悬叶易，篱雪洒枝轻。九畹供玄客，长年见石英。谁人问播落，自起近丹经。
咏睡蝶
作者：柳是
朝代：清
体裁：七言律诗

曲径疏篱来往游，沉沉罢舞枕枝头。香偷韩椽身犹困，魂绕庄周梦更幽。似饮花浆千日醉，却闲苔影一帘愁。东风无赖频吹醒，又趁狂蜂恼画楼。
咏蕙兰
作者：柳是
朝代：清
体裁：七言律诗

一春长是艳阳成，碧雾晴霞蕙草轻。青蕊有香皆是影，黄须无暖独多情。春风缥缈何时见，明月清新向此生。空惹深闺无限思，紫兰花里自分明。
回车驾言迈
作者：柳是
朝代：清
体裁：古风

瑟日浔已屑，幽澜谷中变。苍藤交晴木，泬漻盈顾眄。蛚蜻相斗飞，白芜满悲溅。朔风上断冥，浪云烛莽殿。美好会有时，金石何足恋。我行大漠中，凛凛风吹面。
垂杨碧
作者：柳是
朝代：清
体裁：词

空回首，筠管榴笺依旧。裂却紫箫愁最陡，颠倒鸾钗久。羡杀枝头豆蔻，闷杀风前杨柳。一夜金沟催叶走，细腰空自守。
城东高且长
作者：柳是
朝代：清
体裁：古风

潋滟月清向，照此珊瑚钩。琼户飞逸姿，电窗缀欢稠。沉沉行云态，窈窈扶桑洲。靃树筑瑶馆，耀雉涌玉楸。美人生南国，更自好金篌。纤杂如隐雷，回伏似波流。鬒裳闻内艳，鞮发度清眸。娱心自当逐，欢意良可求。大风蔽蘅杜，苗竹吹蜉蝣。保此松柏心，相与邯郸谋。
声声令·咏风筝
作者：柳是
朝代：清
体裁：词

杨花还梦，春光谁主？晴空觅个颠狂处。尤云殢雨，有时候，贴天飞，只恐怕，捉他不住。丝长风细。画楼前，艳阳里。天涯亦有影双双，总是缠绵难得去。浑牵系，时时愁对迷离树。
夜起
作者：柳是
朝代：清
体裁：句

初月不明庭户暗，流云重叠吐残星。
奉和牧翁陌上花三首
作者：柳是
朝代：清

陌上花开照板扉，鸳湖水涨绿波肥。班骓雪后迟迟上，油壁风前缓缓归。陌上花开一片飞，还留片片点郎衣。云山好处亭亭去，风月佳时缓缓归。陌上花开花信稀，楝花风暖飏罗衣。残花和梦垂垂谢，弱柳如人缓缓归。
奉和牧翁陌上花三首·其一
作者：柳是
朝代：清
体裁：七言绝句

陌上花开照板扉，鸳湖水涨绿波肥。班骓雪后迟迟上，油壁风前缓缓归。
奉和牧翁陌上花三首·其三
作者：柳是
朝代：清
体裁：七言绝句

陌上花开花信稀，楝花风暖飏罗衣。残花和梦垂垂谢，弱柳如人缓缓归。
奉和牧翁陌上花三首·其二
作者：柳是
朝代：清
体裁：七言绝句

陌上花开一片飞，还留片片点郎衣。云山好处亭亭去，风月佳时缓缓归。
奉和陌上花·其一
作者：柳是
朝代：清
体裁：七言绝句

陌上花开照版扉，鸳湖水涨绿波肥。班骓雪后迟迟去，油璧风前缓缓归。
奉和黄山汤池留题遥寄之作
作者：柳是
朝代：清

素女千年供奉汤，拍浮浑似踏春阳。可怜兰泽都无分，宋玉何繇赋薄装？浴罢汤泉粉汗香，还看被底浴鸳鸯。黟山可似骊山好？白玉莲花解捧汤。睡眼朦胧试浴身，芳华竟体欲生春。怜君遥噀香溪水，兰气梅魂暗着人。旌心白水是前因，觑浴何曾许别人？煎得兰汤三百斛，与君携手祓征尘。
奉和黄山汤池留题遥寄之作·其一
作者：柳是
朝代：清
体裁：七言绝句

素女千年供奉汤，拍浮浑似踏春阳。可怜兰泽都无分，宋玉何繇赋薄装？
奉和黄山汤池留题遥寄之作·其三
作者：柳是
朝代：清
体裁：七言绝句

睡眼朦胧试浴身，芳华竟体欲生春。怜君遥噀香溪水，兰气梅魂暗着人。
奉和黄山汤池留题遥寄之作·其二
作者：柳是
朝代：清
体裁：七言绝句

浴罢汤泉粉汗香，还看被底浴鸳鸯。黟山可似骊山好？白玉莲花解捧汤。
奉和黄山汤池留题遥寄之作·其四
作者：柳是
朝代：清
体裁：七言绝句

旌心白水是前因，觑浴何曾许别人？煎得兰汤三百斛，与君携手祓征尘。
孟冬寒气至
作者：柳是
朝代：清
体裁：古风

雕甍方凄蹙，缛绣更沉戚。泣椒自愁粉，帖翠意难迪。旖旎非寒冬，玄灵何迫觌。客从远方来，贻我书的历。君心泻瑶树，妾意感花额。言言有深际，欢处殊不怿。长感故人心，故心犹可忆。
客从远方来
作者：柳是
朝代：清
体裁：古风

客来何所贻，贴我菖蒲石。菖蒲皆九节，石是珊瑚色。怀之生峄梦，灼灼同心臆。金闺自流耀，馨香难雕刻。持此歌白纻，逶迤鸾照日。
寒食
作者：柳是
朝代：清
体裁：古风

沧沧人闺景，薇藿自生芳。石露澄松白，春风杂树黄。莺啼犹着雨，云乱欲侵裳。
寒食雨夜十绝句
作者：柳是
朝代：清

玉帘通处暗无声，春草翻为明月情。记得停桡烟雨里，那人家住莫愁城。红绡蛱雾事茫茫，不信今宵凤吹长。留得春风自憔悴，伤心人起异垂杨。青骢石路已难看，况是烟鬟风雾寒。爱唱新蝉帐中曲，繇来不向雨中弹。相思鸾发梦潮收，别有雕栏深样愁。明月为他颜色尽，止凭烟两到长揪。房栊云黑暮宋迟，小语花香冥冥时。想到窈娘能舞处，红须就手更谁知。苇绡万朵夜玲珑，湘翠犹闻帐暖中。从此思君那得去，水精帘下看梧桐。杨柳湖西青漆楼，闻遐风起水须钩。无聊最是横塘路，明月清霜草亦愁。青绫蛱蝶字如霜，半锁杨花更麝黄。燕子不知愁雾里，飞来羞傍紫鸳鸯。年年风雨尽平生，梦里春晖作意行。惹起鸳河半江水，愁人自此不胜情。合欢叶落正伤时，不夜思君君亦知。从此无心别思忆，碧间红处最相思。
寒食雨夜十绝句·其一
作者：柳是
朝代：清
体裁：七言绝句

玉帘通处暗无声，春草翻为明月情。记得停桡烟雨里，那人家住莫愁城。
寒食雨夜十绝句·其七
作者：柳是
朝代：清
体裁：七言绝句

杨柳湖西青漆楼，闻遐风起水须钩。无聊最是横塘路，明月清霜草亦愁。
寒食雨夜十绝句·其三
作者：柳是
朝代：清
体裁：七言绝句

青骢石路已难看，况是烟鬟风雾寒。爱唱新蝉帐中曲，繇来不向雨中弹。
寒食雨夜十绝句·其九
作者：柳是
朝代：清
体裁：七言绝句

年年风雨尽平生，梦里春晖作意行。惹起鸳河半江水，愁人自此不胜情。
寒食雨夜十绝句·其二
作者：柳是
朝代：清
体裁：七言绝句

红绡蛱雾事茫茫，不信今宵凤吹长。留得春风自憔悴，伤心人起异垂杨。
寒食雨夜十绝句·其五
作者：柳是
朝代：清
体裁：七言绝句

房栊云黑暮宋迟，小语花香冥冥时。想到窈娘能舞处，红须就手更谁知。
寒食雨夜十绝句·其八
作者：柳是
朝代：清
体裁：七言绝句

青绫蛱蝶字如霜，半锁杨花更麝黄。燕子不知愁雾里，飞来羞傍紫鸳鸯。
寒食雨夜十绝句·其六
作者：柳是
朝代：清
体裁：七言绝句

苇绡万朵夜玲珑，湘翠犹闻帐暖中。从此思君那得去，水精帘下看梧桐。
寒食雨夜十绝句·其十
作者：柳是
朝代：清
体裁：七言绝句

合欢叶落正伤时，不夜思君君亦知。从此无心别思忆，碧间红处最相思。
寒食雨夜十绝句·其四
作者：柳是
朝代：清
体裁：七言绝句

相思鸾发梦潮收，别有雕栏深样愁。明月为他颜色尽，止凭烟两到长揪。
寿陈徵君
作者：柳是
朝代：清
体裁：句

李卫学书称弟子，东方大隐号先生。
小至日京口舟中
作者：柳是
朝代：清
体裁：七言律诗

首比飞蓬鬓有霜，香奁累月废丹黄。却怜镜里丛残影，还对尊前灯烛光。错引旧愁停语笑，探支新喜压悲伤。微生恰似添丝线，邀勒君恩并许长。
少年游·重游
作者：柳是
朝代：清
体裁：词

丝丝碧树何曾卷，又是梨花晚。海燕翻翻，那时娇面。做了断肠缘。寄我红笺人不见。看他罗幕秋千。血衣着地，未息飘飏，也似人心软。
岳武穆祠
作者：柳是
朝代：清
体裁：七言律诗

钱塘曾作帝王州，武穆遗坟在此丘。游月旌旗伤豹尾，重湖风雨隔髦头。当年宫馆连胡骑，此夜苍茫接戍楼。海内如今传战斗，田横墓下益堪愁。
庚辰仲冬访牧翁于半野堂奉赠长句
作者：柳是
朝代：清
体裁：七言律诗

声名真似汉扶风，妙理玄规更不同。一室茶香开澹黯，千行墨妙破冥濛。竺西瓶拂因缘在，江左风流物论雄。今日沾沾诚御李，东山葱岭莫辞从。
庚辰除夕次牧翁韵
作者：柳是
朝代：清
体裁：七言律诗

合尊饯岁羡辰良，绮席罗帷罨曙光。小院围炉如白昼，幽人隐几自焚香。萦窗急雪催残漏，照室华灯促艳妆。明日珠帘侵晓卷，鸳鸯罗列已成行。
庭中有佳树
作者：柳是
朝代：清
体裁：古风

弱丧为杂役，罔瀁求五芝。硕真因诞德，结藻太玄侧。我欲赠夫子，馨香无可植。苟能一有心，何必芝可食。
怀人
作者：柳是
朝代：清
体裁：七言律诗

青槐黼帐君来日，绿柳潮平我去时。水国竟遮清曲里，家园无计锦帆吹。轻篌弱月今谁度，长笛横秋止自知。我爱羁怀如大阮，临风容易得相思。
悲落叶
作者：柳是
朝代：清
体裁：古风

悲落叶，重叠复相失。相失有时尽，连翩去不息。鞸歌桂树徒盛时，辞条一去谁能知？谁能知，复谁惜。昔时荣盛凌春风，今日飒黄委秋日。凌春风，委秋日，朝花夕蕊下相识。悲落叶，落叶难飞扬。短枝亦已折，高枝不复将。愿得针与丝，一针一丝引意长。针与丝，亦可量。不畏根本谢，所畏秋风寒。秋风催人颜，落叶催人肝。眷言彼妹子，叶落诚难看。
懊侬词
作者：柳是
朝代：清
体裁：古风

烛龙烂熳琥珀浓，香衱水凤窈窕同。花幡荡摇亦时爱，虬膏金烬罗袂红。谁知有恨在河阳，梦殢遥寻蝶浪长。初闻杨柳咽存风，紫燕黄鹂乍相向。吴歈铞瑟是愁时，绮窗深守更惆怅。朝传相见在填河，夕说黄姑宿天上。研思密迹非无情，桃花江壁何为心。玉钗罗袖月已晏，侍君芳寝那不乱。琼珰翠羽还相怜，愁袅不来魂欲断。无端忽是恨金闺，乌臼风吹意巳怨。一晨两晨犹未忘，五宵六旦势将变。拥炉细语君不闻，游丝杂雾谁能念？朱帘芳映空玲珑，君面繇来妾不见。可怜无数见时心，一旦蝉娟误弃捐。妾还南浦君还东，此夜相思君负侬。荡子春心非一端，秦川漳水何时逢？知君已作长干人，长下一去多秋风。江头游女弄明月，兰泽银膏有时歇。何如长作一心人，白头至死不相绝。揽君江上旧时书，湿湿红纶飘鲤鱼。岂无金管愁清心，亦知永夜娇无数。倚阑此左是谁家，青漆楼西苏小路。钱塘花月最可怜，满口荒凉锁深雾。只有回心与懊侬，黄昏日暮闻空啼。回身不见桃花丝，独向胭脂泪如雨。
懊侬词
作者：柳是
朝代：清

烛龙烂熳琥珀浓，香衱水凤窈窕同。花幡荡摇亦时爱，虬膏金烬罗袂红。谁知有恨在河阳，梦殢遥寻蝶浪长。初闻杨柳咽存风，紫燕黄鹂乍相向。吴歈铞瑟是愁时，绮窗深守更惆怅。朝传相见在填河，夕说黄姑宿天上。研思密迹非无情，桃花江壁何为心。玉钗罗袖月已晏，侍君芳寝那不乱。琼珰翠羽还相怜，愁袅不来魂欲断。无端忽是恨金闺，乌臼风吹意巳怨。一晨两晨犹未忘，五宵六旦势将变。拥炉细语君不闻，游丝杂雾谁能念？朱帘芳映空玲珑，君面繇来妾不见。可怜无数见时心，一旦蝉娟误弃捐。妾还南浦君还东，此夜相思君负侬。荡子春心非一端，秦川漳水何时逢？知君已作长干人，长下一去多秋风。江头游女弄明月，兰泽银膏有时歇。何如长作一心人，白头至死不相绝。揽君江上旧时书，湿湿红纶飘鲤鱼。岂无金管愁清心，亦知永夜娇无数。倚阑此左是谁家？青漆楼西苏小路。钱塘花月最可怜，满口荒凉锁深雾。只有回心与懊侬，黄昏日暮闻空啼。回身不见桃花丝，独向胭脂泪如雨。
明月何皎皎
作者：柳是
朝代：清
体裁：古风

金膏弄明月，联风涓绿萍。斯时欲渝乐，凄凄心久仍。戏鲔白怅望，秋麇何积澄。物候信难至，一往无骄矜。岂乏旧芳日，对此神不宁。
春日我闻室作呈牧翁
作者：柳是
朝代：清
体裁：诗

裁红晕碧泪漫漫，南国春来正薄寒。此去柳花如梦里，向来烟月是愁端。画堂消息何人晓，翠帐容颜独自看。珍重君家兰桂室，东风取次一凭阑。
春江花月夜
作者：柳是
朝代：清
体裁：古风

小砑红笺茜金屑，上管免毫团紫血。阁上花神艳连缬，那似璧月句妖绝。结绮双双描风凰，望仙两两画鸳鸯。无愁天子限长江，花底死活酒庇王。胭脂臂捉丽华窘，更衣殿秘绛灯引。龙绡贴肉汗风忍，七华口令着人紧。玳筵顶飞香雾腻，银烛媚客灭几次。强饮犀桃江令醉，承思夜夜临春睡。麟带切红红欲堕，鸾钗盘雪尾梢翠。梦中麝白桃花回，半面天烟乳玉飞。碧心跳脱红丝匼，惊破金猊香着月。殿头卤簿绣发女，签重慵多吹不起。
晓仙谣
作者：柳是
朝代：清
体裁：古风

龙堂夜转回天扉，风巢声隐丽簌低。锦轮日唱洞庭湿，虬幡虎节灵符飞。列钱绛滴艾蓉冠，桂殿黄支井壁尾。银河北道开层城，紫梢龙广州细小。海风下辨樱桃红，神魄未归仙雾濛。鲸鱼光颜吹不起，晓行万里陵阳宫。雷軿无数骜熳语，邪麟斗乘裂波去。一夜娇狞佩珠白，帐中烟浪更无迹。
晓仙谣
作者：柳是
朝代：清

龙堂夜转回天扉，风巢声隐丽簌低。锦轮日唱洞庭湿，虬幡虎节灵符飞。列钱绛滴艾蓉冠，桂殿黄支井壁尾。银河北道开层城，紫梢龙广州细小。海风下辨樱桃红，神魄未归仙雾濛。鲸鱼光颜吹不起，晓行万里陵阳宫。雷輧无数骜熳语，邪麟斗乘裂波去。一夜娇狞佩珠白，帐中烟浪更无迹。
晓发舟至武塘
作者：柳是
朝代：清

木影固从混，水云脱众泠。鱼波已相截，凫景信能冥。漠慎风聊出，滋深雾渐形。还思沦异者，何处有湘灵？闲态眷新鲔，靡靡事废洲。九秋悲射猎，万里怅高忧。大泽岂终尔，荒交真少谋。愧余徒迈发，丹鸟沦翔浮。
晓发舟至武塘·其一
作者：柳是
朝代：清
体裁：五言律诗

木影固从混，水云脱众泠。鱼波已相截，凫景信能冥。漠慎风聊出，滋深雾渐形。还思沦异者，何处有湘灵？
晓发舟至武塘·其二
作者：柳是
朝代：清
体裁：五言律诗

闲态眷新鲔，靡靡事废洲。九秋悲射猎，万里怅高忧。大泽岂终尔，荒交真少谋。愧余徒迈发，丹鸟沦翔浮。
更漏子 其一 听雨
作者：柳是
朝代：清
体裁：词

风绣幕，雨帘栊，好个凄凉时候。被儿里，梦儿中，一样湿残红。香焰短，黄昏促，催得愁魂千簇。只怕是，那人儿，浸在伤心绿。
更漏子 其二 听雨
作者：柳是
朝代：清
体裁：词

花梦滑，杏丝飞。又在冷和风处。合欢被，水晶帏。总是相思块。影落尽，人归去。简点昨宵红泪。都寄与，有些儿，却是今宵雨。
更漏子·听雨
作者：柳是
朝代：清

风绣幕，雨帘栊，好个凄凉时候。被儿里，梦儿中，一样湿残红。香焰短，黄昏促，催得愁魂千簇。只怕是，那人儿，浸在伤心绿。花梦滑，杏丝飞。又在冷和风处。合欢被，水晶帏。总是相思块。影落尽，人归去。简点昨宵红泪。都寄与，有些儿，却是今宵雨。
月夜登楼作
作者：柳是
朝代：清
体裁：七言律诗

香乾欹雀下帘迟，腥血屏风斗一枝。应有声多吹落木，况看星炯耗清池。秋原鹤气今方纵，明月兰姿不误时。为是穿针最佳近，鸡台人惹又相思。
月夜登湖心亭
作者：柳是
朝代：清
体裁：七言律诗

碧草河西水上亭，和烟和月复空冥。芙蓉曲断金波冷，杨柳姿深天外青。涌夜何人吟落木，春江一望却侵星。遥怜处处烽烟事，长啸无心阁自凭。
月夜舟中听友人弦索
作者：柳是
朝代：清
体裁：七言律诗

云涂秋物互飘萦，整月华桐娈欲并。石镜辩烟悽愈显，红窗新炥郁还成。通人戏羽嫣然落，袅草澄波相背明。已近鹍弦第三拨，星河多是未峥嵘。
朱子庄雨中相过
作者：柳是
朝代：清
体裁：古风

朱郎才气甚纵横，少年射策凌仪羽。岂徒窈窕扶风姿，海内安危亦相许。朝来顾我西郊前，咫尺蛟龙暗风两。沉沉烟雾吹鸾辀，四野虚无更相聚。君家意气何飞扬，顾盻不语流神光。时时怅望更叹息，叹吾出处徒凄伤。天下英雄数公等，我辈杳冥非寻常。嵩阳剑气亦难取，中条事业皆渺茫。即今见君岂可信，英思倜傥人莫当。斯时高眺难为雄，水云寥落愁空濛。鸳塘蓉幕皆寂寞，神扉开阖翔轻鸿。苍苍幽梦坠深碧，朱郎起拔珊瑚钩。风流已觉人所少，清新照耀谁能俦。高山大水不可见，骚入杰士真我谋。嗟哉朱郎何为乎，吾欲乘此云中鹄，与尔笑傲观五湖。
杨柳
作者：柳是
朝代：清

下见长条见短枝，止缘幽恨减芳时。年来几度丝千尺，引得丝长易别离。玉阶鸾镜总春吹，绣影旎迷香影迟。忆得临风大垂手，销魂原是管相思。
杨柳·其一
作者：柳是
朝代：清
体裁：七言绝句

下见长条见短枝，止缘幽恨减芳时。年来几度丝千尺，引得丝长易别离。
杨柳·其二
作者：柳是
朝代：清
体裁：七言绝句

玉阶鸾镜总春吹，绣影旎迷香影迟。忆得临风大垂手，销魂原是管相思。
杨白花
作者：柳是
朝代：清
体裁：古风

杨花飞去泪沾臆，扬花飞来意还息。可怜杨柳花，忍思入南家。杨花去时心不难，南家结子何时还？杨白花，不恨飞士入闺闼，但恨杨花初拾时。不抱杨花凤窠里，却爱含情多结子。愿得有力知春风，杨花朝去暮复离。
杨花
作者：柳是
朝代：清
体裁：诗

轻风淡丽绣帘垂，婀娜帘开花亦随。春草先笼红芍药，雕栏多分白棠梨。黄鹂梦化原无晓，杜宇声消不上枝。杨柳杨花皆可恨，相思无奈雨丝丝。
梦江南 怀人二十首 其一
作者：柳是
朝代：清
体裁：词

人去也，人去凤城西。细雨湿将红袖意，新芜深与翠眉低，蝴蝶最迷离。
梦江南 怀人二十首 其二十
作者：柳是
朝代：清
体裁：词

人何在？人在枕函边。只有被头无限泪，一时偷拭又须牵，好否要他怜。
梦江南 怀人二十首 其十
作者：柳是
朝代：清
体裁：词

人去也，人去夜偏长。宝带乍温青骢意，罗衣轻试玉光凉，薇帐一条香。
梦江南 怀人二十首 其十一
作者：柳是
朝代：清
体裁：词

人何在？人在蓼花汀。炉鸭自沉香雾暖，春山争绕画屏深，金雀敛啼痕。
梦江南 怀人二十首 其十七
作者：柳是
朝代：清
体裁：词

人何在？人在雨烟湖。篙水月明春腻滑，舵楼风满睡香多，杨柳落微波。
梦江南 怀人二十首 其十三
作者：柳是
朝代：清
体裁：词

人何在？人在月明中。半夜夺他金扼臂，殢人还复看关蓉，心事好朦胧。
梦江南 怀人二十首 其十九
作者：柳是
朝代：清
体裁：词

人何在？人在画眉帘。鹦鹉梦回青獭尾，篆烟轻压绿螺尖，红玉白纤纤。
梦江南 怀人二十首 其十二
作者：柳是
朝代：清
体裁：词

人何在？人在小中亭。想得起来匀面后，知他和笑是无情，遮莫向谁生。
梦江南 怀人二十首 其十五
作者：柳是
朝代：清
体裁：词

人何在？人在绮筵时。香臂欲拍何处堕，片言吹去若为思，况是口微脂。
梦江南 怀人二十首 其十八
作者：柳是
朝代：清
体裁：词

人何在？人在玉阶行。不是情痴还欲住，未曾怜处却多心，应是怕情深。
梦江南 怀人二十首 其十六
作者：柳是
朝代：清
体裁：词

人何在？人在石秋棠。好是捉人狂耍事，几回贪却不须长，多少又斜阳。
梦江南 怀人二十首 其十四
作者：柳是
朝代：清
体裁：词

人何在？人在木兰舟。总见客时常独语，更无知处在梳头，碧丽怨风流。
梦江南·其七
作者：柳是
朝代：清
体裁：词

人去也，人去碧梧阴。未信赚人肠断曲，却疑误我宁同心，幽怨不须寻。
梦江南·其三
作者：柳是
朝代：清
体裁：词

人去也，人去画楼中。不是尾涎人散漫，何须红粉玉玲珑，端有夜来风。
梦江南·其九
作者：柳是
朝代：清
体裁：词

人去也，人去梦偏多。忆昔见时多不语，而今愉悔更生疏，梦里自欢娱。
梦江南·其二
作者：柳是
朝代：清
体裁：词

人去也，人去鹭鹚洲。菡萏结为翡翠恨，柳丝飞上钿筝愁，罗幕早惊秋。
梦江南·其五
作者：柳是
朝代：清
体裁：词

人去也，人去绿窗纱。赢得病愁输燕子，禁怜模样隔天涯，好处暗相遮。
梦江南·其八
作者：柳是
朝代：清
体裁：词

人去也，人去小棠梨。强起落花还瑟瑟，别时红泪有些些，门外柳相依。
梦江南·其六
作者：柳是
朝代：清
体裁：词

人去也，人去玉笙寒。风尹啄残红豆小，雉媒骄拥亵香看，杏子是春衫。
梦江南·其四
作者：柳是
朝代：清
体裁：词

人去也，人去小池台。道是情多还不是，苦为恨少却教猜，一望损莓苔。
梦江南·怀人二十首
作者：柳是
朝代：清

人去也，人去凤城西。细雨湿将红袖意，新芜深与翠眉低，蝴蝶最迷离。人去也，人去鹭鹚洲。菡萏结为翡翠恨，柳丝飞上钿筝愁，罗幕早惊秋。人去也，人去画楼中。不是尾涎人散漫，何须红粉玉玲珑，端有夜来风。人去也，人去小池台。道是情多还不是，苦为恨少却教猜，一望损莓苔。人去也，人去绿窗纱。赢得病愁输燕子，禁怜模样隔天涯，好处暗相遮。人去也，人去玉笙寒。风尹啄残红豆小，雉媒骄拥亵香看，杏子是春衫。人去也，人去碧梧阴。未信赚人肠断曲，却疑误我宁同心，幽怨不须寻。人去也，人去小棠梨。强起落花还瑟瑟，别时红泪有些些，门外柳相依。人去也，人去梦偏多。忆昔见时多不语，而今愉悔更生疏，梦里自欢娱。人去也，人去夜偏长。宝带乍温青骢意，罗衣轻试玉光凉，薇帐一条香。人何在？人在蓼花汀。炉鸭自沉香雾暖，春山争绕画屏深，金雀敛啼痕。人何在？人在小中亭。想得起来匀面后，知他和笑是无情，遮莫向谁生。人何在？人在月明中。半夜夺他金扼臂，殢人还复看关蓉，心事好朦胧。人何在？人在木兰舟。总见客时常独语，更无知处在梳头，碧丽怨风流。人何在？人在绮筵时。香臂欲拍何处堕，片言吹去若为思，况是口微脂。人何在？人在石秋棠。好是捉人狂耍事，几回贪却不须长，多少又斜阳。人何在？人在雨烟湖。篙水月明春腻滑，舵楼风满睡香多，杨柳落微波。人何在？人在玉阶行。不是情痴还欲住，未曾怜处却多心，应是怕情深。人何在？人在画眉帘。鹦鹉梦回青獭尾，篆烟轻压绿螺尖，红玉白纤纤。人何在？人在枕函边。只有被头无限泪，一时偷拭又须牵，好否要他怜。
横山杂作
作者：柳是
朝代：清
体裁：七言律诗

美人遥夜伫何方，应是当年蹭蹬乡。自爱文园能犊鼻，那愁世路有羊肠。徐看雀坠枝先坠，谁借桃僵李亦僵。只此时名皆足废，宁须万事折腰忙。
次牧翁上元夜同河东君泊舟虎丘西溪小饮沈璧甫斋中韵
作者：柳是
朝代：清
体裁：七言律诗

弦管声停笑语阗，清尊促坐小阑前。已疑月避张灯夜，更似花输舞雪天。玉蕊禁春如我瘦，银釭当夕为君圆。新诗秾艳催桃李，行雨流风莫妒妍。
次牧翁冬日同如是泛舟有赠韵奉答
作者：柳是
朝代：清
体裁：七言律诗

谁家乐府唱《无愁》，望断浮云西北楼。汉佩敢同神女赠，越歌聊感鄂君舟。春前柳欲窥青眼，雪里山应想白头。莫为卢家怨银汉，年年河水向东流。
次牧翁新正二日偕河东君过拂水山庄梅花半开春条乍放喜而有作韵
作者：柳是
朝代：清
体裁：七言律诗

山庄水色变轻苔，并骑亲看万树回。容鬓差池梅欲笑，韶光约略柳先催。丝长偏待春风惜，香暗真疑夜月来。又是度江花寂寂，酒旗歌板首频回。
次牧翁辛巳元日雪后与河东君订春游之约韵
作者：柳是
朝代：清
体裁：七言律诗

蘼芜新叶报芬芳，彩凤和鸾戏紫房。已觉绮窗回淑气，还凭青镜绾流光。参差旅鬓从花妒，错莫春风为柳狂。料理香车并画楫，翻莺度燕信他忙。
次牧翁迎春日偕河东君泛舟东郊作韵
作者：柳是
朝代：清
体裁：七言律诗

珠帘从此不须开，又是兰闺梦景来。画舫欲移先傍柳，游衫才拂已惊梅。东郊金弹行相逐，南陌琼辀度几回。最是新诗如玉琯，春风舞袖一时催。
次韵永兴看梅见怀之作
作者：柳是
朝代：清
体裁：七言律诗

乡愁春思两欹斜，那得看梅不忆家。折赠可怜疏影好，低回应惜薄寒赊。穿帘小朵亭亭雪，瀁月流光细细沙。欲向此中为阁道，与君坐卧领芳华。
次韵牧翁《二月十二春分日横山晚归作》
作者：柳是
朝代：清
体裁：七言律诗

年光诗思竞鲜新，忽漫韶华逗晚春。止为花开停十日，已怜腰缓足三旬。枝枝媚柳含香粉，面面夭桃拂软尘。回首东皇飞辔促，安歌吾欲撰良辰。
江城子·忆梦
作者：柳是
朝代：清
体裁：词

梦中本是伤心路。芙蓉泪，樱桃语。满帘花片，都受人心误。遮莫今宵风雨话。要他来，来得么？安排无限销魂事。砑红笺，青绫被。留他无计，去便随他去。算来还有许多时，人近也，愁回处。
河传·忆旧
作者：柳是
朝代：清
体裁：词

花前雨后，暗香小病，真个思清切。梦时节，见他从不轻回。风动也，难寻觅。简点枕痕刚半折。泪滴红绵，又早春文灭。乒儿臂儿，都是那有情人，故把人心摇拽。
浣溪沙·五更
作者：柳是
朝代：清
体裁：词

金猊春守帘儿暗，一点旧魂飞不起，几分影梦难飘断。醒时恼见小红楼，朦胧更怕青青岸，薇风涨满花阶院。
涉江采美蓉
作者：柳是
朝代：清
体裁：古风

单舟亦折艾，叠舸共采莲。枉抑莲渚上，折露诚迁延。风波何浩荡，姿素何清涓。美人来偏迟，使我心沉绵。
清明行
作者：柳是
朝代：清
体裁：古风

春风晓帐樱桃起，绣阁花骢绮晴旨。桃枝榔枝偏照人，碧水延娟玉为桂。朱兰人手不禁红，芳草纷匀自然紫。西泠窈窕双回鸾，蕙带如闻明月气。可怜玉鬓茱萸心，盈盈艳作荚蓉生。明霞自落凤巢里，白蝶初含团扇情。丹珠泣夜柳条曲，梦入莺闺漾空渌。斯时红粉飘高枝，豆蔻香深花不续。青楼日暮心茫茫，柔丝折入黄金床。盘螭玉燕无可寄，空有鸳鸯弃路旁。
清明行
作者：柳是
朝代：清
体裁：古风

春风晓帐樱桃飞，绣阁花骢丽晴绮。桃枝柳枝偏照人，碧水延娟玉为柱。朱兰人手不禁红，芳草纷匀自然紫。西泠窈窕双回鸾，蕙带如闻明月气。可怜玉鬓茱萸心，盈盈艳作芙蓉生。明霞自落风窠里，白蝶初含团扇情。丹球泣夜凉波曲，梦入莺围漾空渌。斯时红粉飘高枝，豆蔻香探花不续。青楼日暮心茫茫，柔丝折人黄金床。盘螭五燕情可寄，空有鸳鸯弃路旁。
游净慈
作者：柳是
朝代：清
体裁：古风

每忆华林集，聊同月浦游。童岩吐春霤，杜若起芳洲。小凤栖桐树，朝霞引桂舟。
游鸳湖作
作者：柳是
朝代：清
体裁：古风

懭游非无意，植志昭所宣。严城厉旻木，明澹迈嘉川。感彼旷达士，逶迤出重玄。扬舲结芳素，恣奇皆自然。我来何为者，虚衍匪留连。道匪自玄畅，乐思观群贤。下则敌峥嵘，近乃争涂阡。鲜飙自难理，水禽欢五弦。潋滟聚云物，峦峎澞高延。于兹倾情愫，黝渺昭华年。溶溶丽晴景，无乃栖思坚。遐哉沧洲人，高朗抗琼编。崚嶒是我意，滞淹从此专。世态有沉抑，声听多层迁。林樾自可度，英达谁能联。丹蚰及青蕤，骀飒鲜奇妍。日暮做窿仄，太息游子篇。灵星伏苍嶕，靃摩盈吾前。
游龙井新庵
作者：柳是
朝代：清
体裁：古风

幽禽多夕响，佳人延暮悲。山馆唱高言，玄鹤鸣清池。悠悠堕涧水，登眺有馀思。弹琴盘石间，岂必岩桂枝。月出流金塘，清歌同盛时。女萝生北山，云气临华榱。回翔此佳会，后宴安可期。引领叹浩渺，四座各长咨。
游龙潭精舍登楼作时大风和韵
作者：柳是
朝代：清
体裁：七言律诗

琢情青阁影迷空，画舫珠帘半避风。缥缈香消动鱼钥，玲珑枝短结甃红。同时蝶梦银河里，并浦鸾潮玉镜中。历乱愁思天外去，可怜容易等春蓬。
满庭芳 留别无瑕词史 见汤漱玉《玉台画史》
作者：柳是
朝代：清
体裁：词

紫燕翻风，青梅带雨，共寻芳草啼痕。明知此会，不得久殷勤。约略别离时候，绿杨外、多少销魂。重提起、泪盈红袖，未说两三分。纷纷。从去后，瘦憎玉镜，宽损罗裙。念飘零何处，烟水相闻。欲梦故人憔悴，依稀只隔楚山云。无非是、怨花伤柳，一样怕黄昏。
独坐
作者：柳是
朝代：清

春时成独坐，清瑟误芳年。碧渚烟鬟冷，青溪玉梦还。灵风长似昔，乐水不如前。因何红草色，却有燕莺怜。昨暮愁思大，如今倍欲伤。神仙自高畅，花鸟任轻扬。玉柙多春态，金钩尽晚凉。不知今夜月，真悔照空房。
独坐·其一
作者：柳是
朝代：清
体裁：五言律诗

春时成独坐，清瑟误芳年。碧渚烟鬟冷，青溪玉梦还。灵风长似昔，乐水不如前。因何红草色，却有燕莺怜。
独坐·其二
作者：柳是
朝代：清
体裁：五言律诗

昨暮愁思大，如今倍欲伤。神仙自高畅，花鸟任轻扬。玉柙多春态，金钩尽晚凉。不知今夜月，真悔照空房。
白燕庵作
作者：柳是
朝代：清
体裁：七言律诗

茅堂虚动可容微，林景幽生知远翳。不似澄岩多种秫，空留五亩列庭葵。词人已著河栖室，此地常馀墓草悲。总是震家高卧处，山阳何必更题诗。
皎皎明月光
作者：柳是
朝代：清
体裁：古风

深林自微细，朗月出潺湲。鸂鶒照人白，湿雾横空山。明童拨水去，青女骑月还。皎皎被玉服，冶质秋云端。抒音自玄畅，岩桂何脩寒。霓旌虽暂住，凤驷难久安。瑶琴盘石上，泠泠清商弹。从此离尘纷，悠悠云中鸾。
秋夜杂诗四首
作者：柳是
朝代：清

密密水新视，漻漻虫与恒。星河淡未直，雀鸟气全矜。杂草形人甚，稠梧久已乘。犹馀泯漠意，清夕距幽藤。湫壁如人意，澄崖相近看。数纹过清濑，多折造微湍。云实锼深树，清霜落夜兰。此情更大渺，百药竟其端。月流西竹涧，惑杂放虚云。桂影空沉瓦，松姿不虐群。鱼飞稻冥冥，鸱去荻纷纷。惟当感时候，相与恣灵文。望之规所务，椒樾杂时非。芳众逾知互，星行多可违。皂雕虽日曼，河驷不无依。悽怀良自尔，谁不近微几。
秋夜杂诗四首·其一
作者：柳是
朝代：清
体裁：五言律诗

密密水新视，漻漻虫与恒。星河淡未直，雀鸟气全矜。杂草形人甚，稠梧久已乘。犹馀泯漠意，清夕距幽藤。
秋夜杂诗四首·其三
作者：柳是
朝代：清
体裁：五言律诗

月流西竹涧，惑杂放虚云。桂影空沉瓦，松姿不虐群。鱼飞稻冥冥，鸱去荻纷纷。惟当感时候，相与恣灵文。
秋夜杂诗四首·其二
作者：柳是
朝代：清
体裁：五言律诗

湫壁如人意，澄崖相近看。数纹过清濑，多折造微湍。云实锼深树，清霜落夜兰。此情更大渺，百药竟其端。
秋夜杂诗四首·其四
作者：柳是
朝代：清
体裁：五言律诗

望之规所务，椒樾杂时非。芳众逾知互，星行多可违。皂雕虽日曼，河驷不无依。悽怀良自尔，谁不近微几。
秋尽晚眺
作者：柳是
朝代：清

西峦已降青濛色，耿木澄枝亦见违。远觌众虚林磬淡，近联流冥赤枫肥。相听立鹤如深意，侧儆寒花薄暮矶。为有秋容在画角，荒台多是草裔菲。流澌纷影入鱼粱，药径秋岩气已伤。天下嶙峋归草阁，郊原深永怯牙樯。烟苞衰柳馀晴媚，日蔼江篱落照黄。更自红霜夜明灭，文涟丹溜总相妨。
秋尽晚眺·其一
作者：柳是
朝代：清
体裁：七言律诗

西峦已降青濛色，耿木澄枝亦见违。远觌众虚林磬淡，近联流冥赤枫肥。相听立鹤如深意，侧儆寒花薄暮矶。为有秋容在画角，荒台多是草裔菲。
秋尽晚眺·其二
作者：柳是
朝代：清
体裁：七言律诗

流澌纷影入鱼粱，药径秋岩气已伤。天下嶙峋归草阁，郊原深永怯牙樯。烟苞衰柳馀晴媚，日蔼江篱落照黄。更自红霜夜明灭，文涟丹溜总相妨。
秋深入山
作者：柳是
朝代：清
体裁：七言律诗

将翻苍鸟迥然离，昃木丹峰见坠迟。清远欲如光禄隐，深闲大抵仲弓知。遥闻潺濑当虚晃，独有庭筠翳暮姿。松阁华岗皆所务，纷纷柯石已前期。
答汪然明
作者：柳是
朝代：清
体裁：古风

微雾独领更幽姿，袖里琅玕今尚持。天下清晖言仲举，平原高会有当时。因思木影苍林直，为觉四泠绣羽迟。便晓故园星剑在，兰皋秋荻已荒靡。
行行重行行
作者：柳是
朝代：清
体裁：古风

浩歌发渌水，媚风激青帷。宿昔承眄睐，志意共绮靡。岂期有离别，送君春水湄。芳素长自守，远迈竟何之。桐花最哀怨，碧柰空参差。思君漳台北，台流吹易长。灿烂云中锦，上著双鸳鸯。黄鹄飞已去，鲤鱼何时将？
西北有高楼
作者：柳是
朝代：清
体裁：古风

腾云冠高漳，绮吗疏层台。此日俦旷素，秀竞绝盈苔。隐隐东南轩，玉指弹何哀。鳞波障人意，叠起愁为开。坚持如断雾，游曳随飞埃。缥渺何足感，良会无新裁。罗襦未弃色，檀水未成灰。劲翮即以息，红颜何繇摧。
西河柳花
作者：柳是
朝代：清
体裁：七言律诗

艳阳枝下踏珠斜，别桉新声杨柳花。总有明妆谁得伴，凭多红粉不须夸。江都细雨应难湿，南国否风好是赊。不道相逢有离恨，春光何用向人遮。
西洲曲
作者：柳是
朝代：清
体裁：古风

清潮下西洲，粲云去江北。金井鸦雏啼，薇帐莺儿色。夜半刻花水，遥见黄梅渡。渡时暗莫春，春梦播芳树。树下樱桃花，红玉氍毹遮。花发郎不至，妾向阿甄家。甄家近河阳，金缕芙蓉裳。芙蓉死芳色，叶老黄蜂碧。蜂飞紫荚残，琥珀沉娇烟。忆郎郎不至，烂熳思愁弦。一弦复一愁，望郎上层楼。楼高人断绝，却怨双鸾钩。鸾钩白如水，叠柳相参差。相思千万里，撩乱鬣松枝。鬣松共梧楸，历幕仍轻秋。秋风须缥缈，吹妾上西洲。
西湖八绝句
作者：柳是
朝代：清

垂杨小院绣帘东，莺阁残枝未思逢。大抵西泠寒食路，桃花得气美人中。年年红泪染青溪，春水东风折柳齐。明月乍移新叶冷，啼痕只在子规西。湘弦瑟瑟琐青梅，些是香销风雨嵬。无数红兰向身泻，谁知多折不能回。南屏烟月晓沉沉，细雨娇莺泪似深。犹有温香双蛱蝶。飞来红粉字同心。亚枝初发可怜花，剪剪青鸾湿路斜。移得伤心上杨柳，西泠杜宇不曾遮。青芜烟掠夜凉时，落尽樱槐暗碧池。恨杀杨花已如泪，春风春梦又相吹。晴湖新水玉生烟，芳草霏霏饳雁钿。苦忆青陵旧时鸟，桃花啼里不曾还。愁看属玉弄花矶，紫燕翻翻湿翠衣。寂寞春风香不起，残红应化雨丝飞。
西湖八绝句·其一
作者：柳是
朝代：清
体裁：七言绝句

垂杨小院绣帘东，莺阁残枝未思逢。大抵西泠寒食路，桃花得气美人中。
西湖八绝句·其七
作者：柳是
朝代：清
体裁：七言绝句

晴湖新水玉生烟，芳草霏霏饳雁钿。苦忆青陵旧时鸟，桃花啼里不曾还。
西湖八绝句·其三
作者：柳是
朝代：清
体裁：七言绝句

湘弦瑟瑟琐青梅，些是香销风雨嵬。无数红兰向身泻，谁知多折不能回。
西湖八绝句·其二
作者：柳是
朝代：清
体裁：七言绝句

年年红泪染青溪，春水东风折柳齐。明月乍移新叶冷，啼痕只在子规西。
西湖八绝句·其五
作者：柳是
朝代：清
体裁：七言绝句

亚枝初发可怜花，剪剪青鸾湿路斜。移得伤心上杨柳，西泠杜宇不曾遮。
西湖八绝句·其八
作者：柳是
朝代：清
体裁：七言绝句

愁看属玉弄花矶，紫燕翻翻湿翠衣。寂寞春风香不起，残红应化雨丝飞。
西湖八绝句·其六
作者：柳是
朝代：清
体裁：七言绝句

青芜烟掠夜凉时，落尽樱槐暗碧池。恨杀杨花已如泪，春风春梦又相吹。
西湖八绝句·其四
作者：柳是
朝代：清
体裁：七言绝句

南屏烟月晓沉沉，细雨娇莺泪似深。犹有温香双蛱蝶。飞来红粉字同心。
西湖采莼
作者：柳是
朝代：清
体裁：七言律诗

空川日暮夜云层，烟景无心问武陵。为有春风轻鹤浦，缘寻秋味暗鱼罾。江篱自爱陶彭泽，樽酒探思张季鹰。更忆故人峰泖曲，相思何处寄莼冰。
西陵十首
作者：柳是
朝代：清

西泠月照紫兰丛，杨柳丝多待好风。小苑有香皆冉冉，新花无梦不濛濛。金吹油壁朝来见，玉作灵衣夜半缝。一树红梨更惆怅，分明遮向画楼中。灯昏月底更伤神，马埒随风夜拂尘。杨柳已成初雁恨，桃花犹作未莺春。青骢点点馀新迹，红泪年年属旧人。芳草还能邀凤吹，相思何异洛桥津。九嶷弱水共沉埋，何必西泠忆旧怀。玉碗如烟能宛转，金灯不夜若天涯。山樱一树迷仙井，桃叶干条渺凤钗。万古情长松柏下，只愁风雨似秦淮。游丝一半蝶惊回，故似飘花入树来。上巳何须射马苑，清明仍作斗鸡台。凄迷蕙帐坟前杏，旷渺玄亭种后梅。只有新通花上月，梨魂寂寂五更开。微波一曲月苍茫，声起西泠叶叶凉。杜宇每随金管发，春风不及玉杯长。邀人画舫田鹦鹉，游女新绫织凤凰。况是绮花轻蝶里，止应十步有兰香。西陵云物自萧森，垄雊高岩涧水深。桂白小山惟叶落，梨红大谷识春阴。山阳最感邻人笛，东野时闻处女琴。尚有田园赋归客，栖迟无限洛川吟。脩脩林景在高柯，此夕西园行佩过。隔水何人匪别鹤，空山无树亦微波。黄梅自合钱塘雨，修竹谁传庚墓歌。落日怀人正江上，最令平子夜愁多。丛兰飞蝶似秋霞，翡翠巢空织素家。叶县偶逢双凫舄，南阳时有钿香车。河源杨柳今成雪，西域葡萄开早花。不信蛾眉蔽珠阁，相思应是玉钩斜。春风无限更花朝，宝瑟何繇声暗销。卢女弹空横却月，湘江吹罢欲回潮。惟闻缓缓椎苏小，已有盈盈学董娇。寂寞西泠烟雨后，才馀桃李隔溪桥。荒凉夙昔鹤曹游，松柏吟风在上头。苑吏已无勾漏鼎，烟霞犹少岳衡舟。遥怜浦口芙蓉树，彷佛山中孔雀楼。从此邈然冀一遇，遗宫废井不胜愁。
西陵十首·其一
作者：柳是
朝代：清
体裁：七言律诗

西泠月照紫兰丛，杨柳丝多待好风。小苑有香皆冉冉，新花无梦不濛濛。金吹油壁朝来见，玉作灵衣夜半缝。一树红梨更惆怅，分明遮向画楼中。
西陵十首·其七
作者：柳是
朝代：清
体裁：七言律诗

脩脩林景在高柯，此夕西园行佩过。隔水何人匪别鹤，空山无树亦微波。黄梅自合钱塘雨，修竹谁传庚墓歌。落日怀人正江上，最令平子夜愁多。
西陵十首·其三
作者：柳是
朝代：清
体裁：七言律诗

九嶷弱水共沉埋，何必西泠忆旧怀。玉碗如烟能宛转，金灯不夜若天涯。山樱一树迷仙井，桃叶干条渺凤钗。万古情长松柏下，只愁风雨似秦淮。
西陵十首·其九
作者：柳是
朝代：清
体裁：七言律诗

春风无限更花朝，宝瑟何繇声暗销。卢女弹空横却月，湘江吹罢欲回潮。惟闻缓缓椎苏小，已有盈盈学董娇。寂寞西泠烟雨后，才馀桃李隔溪桥。
西陵十首·其二
作者：柳是
朝代：清
体裁：七言律诗

灯昏月底更伤神，马埒随风夜拂尘。杨柳已成初雁恨，桃花犹作未莺春。青骢点点馀新迹，红泪年年属旧人。芳草还能邀凤吹，相思何异洛桥津。
西陵十首·其五
作者：柳是
朝代：清
体裁：七言律诗

微波一曲月苍茫，声起西泠叶叶凉。杜宇每随金管发，春风不及玉杯长。邀人画舫田鹦鹉，游女新绫织凤凰。况是绮花轻蝶里，止应十步有兰香。
西陵十首·其八
作者：柳是
朝代：清
体裁：七言律诗

丛兰飞蝶似秋霞，翡翠巢空织素家。叶县偶逢双凫舄，南阳时有钿香车。河源杨柳今成雪，西域葡萄开早花。不信蛾眉蔽珠阁，相思应是玉钩斜。
西陵十首·其六
作者：柳是
朝代：清
体裁：七言律诗

西陵云物自萧森，垄雊高岩涧水深。桂白小山惟叶落，梨红大谷识春阴。山阳最感邻人笛，东野时闻处女琴。尚有田园赋归客，栖迟无限洛川吟。
西陵十首·其十
作者：柳是
朝代：清
体裁：七言律诗

荒凉夙昔鹤曹游，松柏吟风在上头。苑吏已无勾漏鼎，烟霞犹少岳衡舟。遥怜浦口芙蓉树，彷佛山中孔雀楼。从此邈然冀一遇，遗宫废井不胜愁。
西陵十首·其四
作者：柳是
朝代：清
体裁：七言律诗

游丝一半蝶惊回，故似飘花入树来。上巳何须射马苑，清明仍作斗鸡台。凄迷蕙帐坟前杏，旷渺玄亭种后梅。只有新通花上月，梨魂寂寂五更开。
观芙蓉池
作者：柳是
朝代：清
体裁：古风

洪篽既恣意，丹锁乃联格。怅前事屡违，指后望恐饰。因之振冥冥，斯奇遂不匿。矧余无任志，观此嘉所识。动非烦自然，感迹亦不啬。回风病其薄，澹影究所实。鱼溅岂必设，久之果能得。缅此适凉会，渐近何可息。叶蔓顾已深，红涌尚思亟。虽非志所予，良为瞻景即。显象非一途，秋风恒足及。澹谈非世宁，迢迢终不抑。从此儆虚遐，觌取众逸色。
诉衷情近·添病
作者：柳是
朝代：清
体裁：词

几番春信，遮得香魂无影。衔来好梦难凭，碎处轻红成阵。任教日暮还添，相思近了，莫被花吹醒。雨丝零。又早明帘人静。轻轻分付，多个未曾经。画楼心，东风去也，无奈受他，一宵恩幸。愁甚病儿真。
赋范司马嘉莲作
作者：柳是
朝代：清
体裁：七言律诗

风流不坠莫愁城，司马池台胜已并。只觉花蓬连理好，尽缘人重合欢名。双凌芍药阶前艳，并照荚蓉幕里清。从此三生怀渌水，年年开发倍含情。
赠刘晋卿
作者：柳是
朝代：清
体裁：七言律诗

子政还传中垒官，景丹一札动长安。才推玉树披云馆，名在金茎承露盘。作赋雄风龙堞起，怀人明月兔园寒。应知同甫悲歌意，剪烛忧时过夜阑。
赠友人
作者：柳是
朝代：清
体裁：古风

霏微杂雾吹在野，朗月清灵飞不下。流觞曲沼层波青，金塘门苎苍凉夜。矜严之气通英词，神锋高涌涛声时。与君突兀论情愫，四座靓默皆凝思。君言磊落无寻常，顾盼纵横人不知。当年颇足英雄才，至今猛气犹如斯。我闻起舞更叹息，江湖之色皆奔驰。即今天下多纷纷，天子非常待颜驷。丈夫会遇讵易能，长戈大戟非难为。一朝拔起若龙骧，身帅幽并扶风儿。大羽插腰箭在手，功高跃马称精奇。偶然蠖落在榛莽，亦当结客长杨湄。甘泉五柞马虽下，蓝田柳市人多推。千秋以是垂令名，四海因之争心期。嗟哉凤凰今满野，有时不识如山鵗。君家北海饶异略，屠肆知为非常姿。一旦匿之心胆绝，三年天下无猜疑。君今负义亦如此，得非石室山人无。揽君萧壮徒扼腕，城头击鼓鸟夜呼。伟人豪士不易得，伟人豪士不易得，得之何患非吾徒。
赠宋尚木
作者：柳是
朝代：清
体裁：古风

永栖无缓阻，悷思时为防。漂漂中自合，遇物资所详。幽姿终见迥，清晖亦与亢。平蹙固异安，聊虑矜未央。纷然赴柔节，属要更屡忘。揽君意气盛，使我心志长。正说示区理，植思去所妨。静默有深态，神锋匪萧浪。峥嵘散条纪，慷慨恣霸王。与论天下事，历历为我伤。斯入信龙蠖，良会多彷徨。策奇及涤体，俯仰何洋洋。读书兼射猎，不屑夷门傍。惜此然诺心，十年不得扬。逢君青冥器，往往无尽藏。知己真难酬，中夜恒怏怏。念此苕华发，严志同秋霜。
赠汪然明
作者：柳是
朝代：清
体裁：七言律诗

禹台紫气郁相望，长者高名动四方。白首云霄羊陟誉，黄金湖海尉佗装。春风北地樽应满，夜月西京赋自长。论到信陵还太息，中原龙卧有谁当。
赠若芷大家
作者：柳是
朝代：清

节比青陵孝白华，斋心况复事毗耶。丹铅点染从游戏，只似诸天偶散花。旃檀云气涌香台，莲漏初残贝叶开。丈室扫除容宝座，散花天女故应来。晕碧图黄谢物华，香灯禅板道人家。中庭只有寒梅树，邀得仙人萼绿华。鸥波亭向绛云开，沁雪虚庭绝点埃。墨竹数枝香一缕，小窗留迟仲姬来。
赠若芷大家·其一
作者：柳是
朝代：清
体裁：七言绝句

节比青陵孝白华，斋心况复事毗耶。丹铅点染从游戏，只似诸天偶散花。
赠若芷大家·其三
作者：柳是
朝代：清
体裁：七言绝句

晕碧图黄谢物华，香灯禅板道人家。中庭只有寒梅树，邀得仙人萼绿华。
赠若芷大家·其二
作者：柳是
朝代：清
体裁：七言绝句

旃檀云气涌香台，莲漏初残贝叶开。丈室扫除容宝座，散花天女故应来。
赠若芷大家·其四
作者：柳是
朝代：清
体裁：七言绝句

鸥波亭向绛云开，沁雪虚庭绝点埃。墨竹数枝香一缕，小窗留迟仲姬来。
赠陆处士
作者：柳是
朝代：清
体裁：七言律诗

谁于物外见文雄，一夕新思满桂丛。甫里玄谈高洛下，干原文笔擅江东。芙蕖合载中山曲，杨柳应同慧挠风。身是华亭旧时客，叮知馀论在司空。
踏莎行·寄书
作者：柳是
朝代：清
体裁：词

花痕月片，愁头恨尾。临书已是无多泪。写成忽被巧风吹，巧风吹碎人儿意。半帘灯焰，还如梦水。销魂照个人来矣。开时须索十分思，缘他小梦难寻视。
过孤山友人快雪堂
作者：柳是
朝代：清
体裁：七言律诗

高秋居上隐柴桑，有客登临过草堂。黄蝶晴添花淡渺，青鸠啼断月微茫。松岩巢鹘翻幽果，童子移琴叩竹房。我欲题诗向仲蔚，孤云寂寂辋川庄。
迢迢牵牛星
作者：柳是
朝代：清
体裁：古风

众星负石濑，河鼓压嘉林。甃粉触荣衣，玄翎蔽天孙。千秋鬯幽期，万世共灵心。怆然河桥下，乐度丰影森。瞻盻良不远，寤寐神优淫。
送别
作者：柳是
朝代：清

念子久无际，兼时离思侵。不自识愁量，何期得澹心。要语临岐发，行波托体沉。从今互为意，结想自然深。大道固绵丽，郁为共一身。言时宜不尽，别绪岂成真。众草欣有在，高木何须因。纷纷多远思，游侠几时沦。
送别·其一
作者：柳是
朝代：清
体裁：五言律诗

念子久无际，兼时离思侵。不自识愁量，何期得澹心。要语临岐发，行波托体沉。从今互为意，结想自然深。
送别·其二
作者：柳是
朝代：清
体裁：五言律诗

大道固绵丽，郁为共一身。言时宜不尽，别绪岂成真。众草欣有在，高木何须因。纷纷多远思，游侠几时沦。
送曹鉴躬奉使之楚藩
作者：柳是
朝代：清

纷纷玄意领群姿，寂寞遥闻向楚时。文学方须重邺下，乘传今更属龙池。澄江历乱吴云没，洛浦皋烟帝子悲。不是君才多壮敏，三湘形势有谁知？扬舲历历大江阴，极目湘南才子临。楚水月明人澹黯，吴川枫动玉萧森。因看淮幕风云壮，未觉襄郧烽火深。顾吾相逢增意气，如今无事只遥吟。
送曹鉴躬奉使之楚藩·其一
作者：柳是
朝代：清
体裁：七言律诗

纷纷玄意领群姿，寂寞遥闻向楚时。文学方须重邺下，乘传今更属龙池。澄江历乱吴云没，洛浦皋烟帝子悲。不是君才多壮敏，三湘形势有谁知？
送曹鉴躬奉使之楚藩·其二
作者：柳是
朝代：清
体裁：七言律诗

扬舲历历大江阴，极目湘南才子临。楚水月明人澹黯，吴川枫动玉萧森。因看淮幕风云壮，未觉襄郧烽火深。顾吾相逢增意气，如今无事只遥吟。
遣怀
作者：柳是
朝代：清

瑟体近亦纵，所在幽雯生。感事类濛远，览志托诚宏。冷然通思愫，眇忽殊难更。物候变繁灼，遐浑仍就明。春月耿个发，流星没无精。玉形太曲折，绿帏鉴空盈。常恐世冶速，灵妙如烟轻。何以见滞质，令吾思不清。设想自坚确，百物曾不逾。冥激最感人，失玩徒须臾。上志豁素期，下志结根株。朱颜定无方，交袂光亦殊。罗词情四际，织意安能拘。皎皎东西岑，不言神先趋。紫兰荫飞盖，绛节焕华区。泛泛若愁思，愿子自无虞。
遣怀·其一
作者：柳是
朝代：清
体裁：古风

瑟体近亦纵，所在幽雯生。感事类濛远，览志托诚宏。冷然通思愫，眇忽殊难更。物候变繁灼，遐浑仍就明。春月耿个发，流星没无精。玉形太曲折，绿帏鉴空盈。常恐世冶速，灵妙如烟轻。何以见滞质，令吾思不清。
遣怀·其二
作者：柳是
朝代：清
体裁：古风

设想自坚确，百物曾不逾。冥激最感人，失玩徒须臾。上志豁素期，下志结根株。朱颜定无方，交袂光亦殊。罗词情四际，织意安能拘。皎皎东西岑，不言神先趋。紫兰荫飞盖，绛节焕华区。泛泛若愁思，愿子自无虞。
遥夜感怀
作者：柳是
朝代：清
体裁：古风

瀄水风已邃，隐嵁崇然倜。清禽翼中性，敛策见我幽。云物既繁结，阎朗抗辨流。俯槛恣群势，从音危族留。矹尔著大郁，窈窕明星收。五弦岂澄虑，积思非吾谋。从此恻幽晏，恐轶减鼯鼬。心赏徒知给，遐音难自尤。灵衣振木末，纤露仍沉浮。西轩何卢没，不寐偏羁忧。槻然巨蝙蝠，朴我松炬幽。大乌意谯丽，鹏鸟悲绸缪。况复有太息，灼艳阻时候。大义良可钦，烈芳不可周。因兹百愁里，又自怀丹丘。神木非苟得，雷骈非易求。眷此最妹妙，崿崿无棜稠。安得乏谐媚，英分如龙虬。嗟余江海思，浩荡无烦修。清逸非崚嶒，玄翮乃冥游。鸣湍虽乏绪，蠖体孰寡筹。触望念斯人，精奇动林薮。靳人若鸾风，弯凤安能俦。
采莲曲
作者：柳是
朝代：清
体裁：古风

莲塘格格蜻尾绿，香威阴烬龙幡曲。兰皋欹雀金鳞浓，水底鸳鸯三十六。捉花雾盖凤翼牵，蜂须懊恼猩唇连。叶多蕊破麝灶消，日光琢刺开青鸾。麒麟腰带鸭头丝，银蝉佶杂蛾衣吹。郎心清彻比江水，丁香澹澹眉间黄。粉痕月避清濛濛，大露寒森迸珠网。藕花欲落丝暗从，锦鸡张翅芙容同。脉脉红铅拗莲子，鵁波石溅秋罗衣。胭脂霏两俨相加，云中更下双飞雉。
采莲曲
作者：柳是
朝代：清

莲塘格格蜻尾绿，香威阴烬龙幡曲。兰皋欹雀金鳞浓，水底鸳鸯三十六。捉花雾盖凤翼牵，蜂须懊恼猩唇连。叶多蕊破麝灶消，日光琢刺开青鸾。麒麟腰带鸭头丝，银蝉佶杂蛾衣吹。郎心清彻比江水，丁香澹澹眉间黄。粉痕月避清濛濛，大露寒森迸珠网。藕花欲落丝暗从，锦鸡张翅芙容同。脉脉红铅拗莲子，波石溅秋罗衣。胭脂霏两俨相加，云中更下双飞雉。
金明池·寒柳
作者：柳是
朝代：清
体裁：词

有恨寒潮，无情残照，正是萧萧南浦。更吹起、霜条孤影，还记得、旧时飞絮。况晚来、烟浪迷离，见行客、特地瘦腰如舞。总一种凄凉，十分憔悴，尚有燕台佳句。春日酿成秋日雨。念畴昔风流，暗伤如许。纵饶有、绕堤画舸，冷落尽、水云犹故。念从前、一点春风，几隔着重帘，眉儿愁苦。待约个梅魂，黄昏月淡，与伊深怜低语。
长歌行
作者：柳是
朝代：清

变瀷谷中翮，霄房有馀依。念子秋岩际，炫炫西山嶶。绥鸟悲不回，毖草狎轻葳。盛时弄芳色，陷势无音徽。我思抱犊人，翻与幽虫微。仙人太皎练，华髻何翩然。混遁东濛文，光策招神渊。登此玄陇朔，读此秘宝篇。玄台拔嗜欲，握固丹陵坚。何必乘白麟，吹妙璚风烟。灵飞在北烛，八琅弹我前。夙昔媚华盛，明月琅玕苍。麟枝发翠羽，双镜芙蓉光。自谓坚绸缪，翔协如笙簧。至今扬玉质，更逐秋云长。薿薿杂花凤，皎皎照绮鸯。朱弦勿复理，林鸟悲金塘。怅矣霜露逼，灵药无馨香。望望西南星，独我感乐方。
长歌行·其一
作者：柳是
朝代：清
体裁：古风

变瀷谷中翮，霄房有馀依。念子秋岩际，炫炫西山嶶。绥鸟悲不回，毖草狎轻葳。盛时弄芳色，陷势无音徽。我思抱犊人，翻与幽虫微。
长歌行·其三
作者：柳是
朝代：清
体裁：古风

夙昔媚华盛，明月琅玕苍。麟枝发翠羽，双镜芙蓉光。自谓坚绸缪，翔协如笙簧。至今扬玉质，更逐秋云长。薿薿杂花凤，皎皎照绮鸯。朱弦勿复理，林鸟悲金塘。怅矣霜露逼，灵药无馨香。望望西南星，独我感乐方。
长歌行·其二
作者：柳是
朝代：清
体裁：古风

仙人太皎练，华髻何翩然。混遁东濛文，光策招神渊。登此玄陇朔，读此秘宝篇。玄台拔嗜欲，握固丹陵坚。何必乘白麟，吹妙璚风烟。灵飞在北烛，八琅弹我前。
雨中游断桥
作者：柳是
朝代：清
体裁：七言律诗

野桥丹阁总通烟，春气虚无花影前。北浦问谁芳草后，西泠应有恨情边。看桃子夜论鹦鹉，折柳孤亭忆杜鹃。神女生涯倘是梦，何妨风雨照婵娟。
雨中游断桥
作者：柳是
朝代：清
体裁：七言律诗

野桥舟阁总通烟，香气虚无花影前。北浦因谁芳草后，西泠真有恨情边。看桃子夜论鹦鹉，折柳孤亭忆杜鹃。神女生涯应是梦，何妨风雨照婵娟。
青青河畔草
作者：柳是
朝代：清
体裁：古风

飙飙华馆风，凫凫玄岭草。习习翔绛晨，淫淫睹窅眇。翼翼众奇分，濖濖凌青照。羁望久难慰，星汉长飘飖。佳期安可寻，缀目成新眺。
青青陵上柏
作者：柳是
朝代：清
体裁：古风

邑邑云中鹄，幽幽草间虫。劣当得道步，恒坠荒思中。人生苦不乐，意气何难雄。走猎邺城下，射虎当秋风。芳园置樽酒，妙伎呈嘉容。记苏夹绮毂，雕道列芙蓉。宝袂逞飞辩，上客齐卧龙。金吾一何鄙，悲歌心不终。
题山水人物图册
作者：柳是
朝代：清

为得风骚趣，柴门迥不开。人从尘外见，诗向静中来。消息须微悟，推敲别有才。吟成谁解爱，幽径长莓苔。凉散碧梧影，横琴每夕昏。静涵千涧水，坐送隔溪云。仙乐钧天梦，秋声落雁群。绮寮风细细，香沁藕丝裙。一重空翠一重烟，楼阁三层小洞天。才子最宜花眷属，仙人兮结月婵娟。那无俊语酬春色，如此闻根亦破禅。谱要替修香要□，东风还要出大千。
题山水人物图册·其一
作者：柳是
朝代：清
体裁：五言律诗

为得风骚趣，柴门迥不开。人从尘外见，诗向静中来。消息须微悟，推敲别有才。吟成谁解爱，幽径长莓苔。
题山水人物图册·其七
作者：柳是
朝代：清
体裁：七言绝句

枣花帘额暝烟低，清绝疏寮见旧题。满径苔□人迹少，仙禽□过竹枝西。
题山水人物图册·其三
作者：柳是
朝代：清
体裁：七言绝句

爱掬溪泉浣砚尘，溪花俱晕墨痕春。可知真砚何曾损，七客于中认主宾。
题山水人物图册·其九
作者：柳是
朝代：清
体裁：七言律诗

一重空翠一重烟，楼阁三层小洞天。才子最宜花眷属，仙人兮结月婵娟。那无俊语酬春色，如此闻根亦破禅。谱要替修香要□，东风还要出大千。
题山水人物图册·其二
作者：柳是
朝代：清
体裁：七言绝句

攓云一径澹风漪，翠筱萧萧冷砚池。便仿宋书佥片瓦，官私不许怒蛙知。
题山水人物图册·其二
作者：柳是
朝代：清

攓云一径澹风漪，翠筱萧萧冷砚池。便仿宋书佥片瓦，官私不许怒蛙知。爱掬溪泉浣砚尘，溪花俱晕墨痕春。可知真砚何曾损，七客于中认主宾。扁舟载得秋多少，荡过闲云又荡风。曾记荻花枫叶外，斜阳输我醉颜红。雨过空亭听乱流，无人渔钓鉴湖秋。晚风夕照闲如洗，明月依稀上白头。枣花帘额暝烟低，清绝疏寮见旧题。满径苔□人迹少，仙禽□过竹枝西。叶叶浓愁寸寸阴，碧云天末澹疏吟。年时忆听同峰雨，人与芭蕉一样心。
题山水人物图册·其五
作者：柳是
朝代：清
体裁：七言绝句

雨过空亭听乱流，无人渔钓鉴湖秋。晚风夕照闲如洗，明月依稀上白头。
题山水人物图册·其八
作者：柳是
朝代：清
体裁：七言绝句

叶叶浓愁寸寸阴，碧云天末澹疏吟。年时忆听同峰雨，人与芭蕉一样心。
题山水人物图册·其六
作者：柳是
朝代：清
体裁：五言律诗

凉散碧梧影，横琴每夕昏。静涵千涧水，坐送隔溪云。仙乐钧天梦，秋声落雁群。绮寮风细细，香沁藕丝裙。
题山水人物图册·其四
作者：柳是
朝代：清
体裁：七言绝句

扁舟载得秋多少，荡过闲云又荡风。曾记荻花枫叶外，斜阳输我醉颜红。
题望海楼
作者：柳是
朝代：清
体裁：句

日毂行天沦左界，地机激水卷东溟。
题画梅
作者：柳是
朝代：清
体裁：七言绝句

色也凄凉影也孤，墨痕浅晕一枝枯。千秋知己何人在，还赚师雄入梦无。
题画竹
作者：柳是
朝代：清
体裁：七言绝句

不肯开花不趁妍，萧萧影落砚池边。一枝片叶休轻看，曾住名山傲七贤。
题祁幼文寓山草堂
作者：柳是
朝代：清
体裁：七言律诗

悬圃凉风物外姿，石楼丹栋总相宜。家通洛浦招云接，人倚湘君放鹤迟。花满晓临珠盖拂，莺啼春入玉衣吹。伊余亦有怀园引，笛里青霞渺桂旗。
题顾横波夫人墨兰图册
作者：柳是
朝代：清

兴来泼墨满吟笺，半是张颠半米颠。俗眼迷离浑不辨，嗤它持作画图看。暂向幽芳一写真，笔花飞落墨痕新。总然冷淡难随俗，岩谷而今有几人？读罢《离骚》酒一壶，残灯照影夜犹孤。看来如梦复如幻，未审此身得似无。眼界空华假复真，花花叶叶净无尘。千秋《琴操》犹馀调，半是骚人现化身。翻风解作《前溪》舞，泣露犹闻《子夜歌》。一片幽怀谁领略，托根无地奈渠何。不共青芝石上栽，旨容荆棘与莓苔。根苗净洗无尘土，好待东风送雨来。泣露啼烟三两枝，写来真作断肠辞。怀香老去凭谁惜，独抱奇姿只自知。闲评争说所南翁，向后人文半已空。莫讶豪偷花叶减，怕它笔墨恼春风。晚窗梦醒系相思，静对潇湘九畹姿。世眼大都看色相，枝头何不点燕支？懒踏长安九陌尘，独怜空谷十分春。豪端画破虚空界，想见临池妙入神。
题顾横波夫人墨兰图册·其一
作者：柳是
朝代：清
体裁：七言绝句

兴来泼墨满吟笺，半是张颠半米颠。俗眼迷离浑不辨，嗤它持作画图看。
题顾横波夫人墨兰图册·其七
作者：柳是
朝代：清
体裁：七言绝句

泣露啼烟三两枝，写来真作断肠辞。怀香老去凭谁惜，独抱奇姿只自知。
题顾横波夫人墨兰图册·其三
作者：柳是
朝代：清
体裁：七言绝句

读罢《离骚》酒一壶，残灯照影夜犹孤。看来如梦复如幻，未审此身得似无。
题顾横波夫人墨兰图册·其九
作者：柳是
朝代：清
体裁：七言绝句

晚窗梦醒系相思，静对潇湘九畹姿。世眼大都看色相，枝头何不点燕支？
题顾横波夫人墨兰图册·其二
作者：柳是
朝代：清
体裁：七言绝句

暂向幽芳一写真，笔花飞落墨痕新。总然冷淡难随俗，岩谷而今有几人？
题顾横波夫人墨兰图册·其五
作者：柳是
朝代：清
体裁：七言绝句

翻风解作《前溪》舞，泣露犹闻《子夜歌》。一片幽怀谁领略，托根无地奈渠何。
题顾横波夫人墨兰图册·其八
作者：柳是
朝代：清
体裁：七言绝句

闲评争说所南翁，向后人文半已空。莫讶豪偷花叶减，怕它笔墨恼春风。
题顾横波夫人墨兰图册·其六
作者：柳是
朝代：清
体裁：七言绝句

不共青芝石上栽，旨容荆棘与莓苔。根苗净洗无尘土，好待东风送雨来。
题顾横波夫人墨兰图册·其十
作者：柳是
朝代：清
体裁：七言绝句

懒踏长安九陌尘，独怜空谷十分春。豪端画破虚空界，想见临池妙入神。
题顾横波夫人墨兰图册·其四
作者：柳是
朝代：清
体裁：七言绝句

眼界空华假复真，花花叶叶净无尘。千秋《琴操》犹馀调，半是骚人现化身。
驱车上东门
作者：柳是
朝代：清
体裁：古风

我登北邙上，下望如蚁位。陇水匝树杪，乌鹊成夜魅。笙竽列长杨，丹旐空悦媚。朝见贵人入，暮见名上累。昔有苏仙人，千年一归视。华表化犹猢，铜人亦垂泪。感此巢神山，长松读丹秘。此事下我欺，药成非汝类。孺子何无谋，日夕甘寤寐。
鸳湖舟中送牧翁之新安
作者：柳是
朝代：清
体裁：七言律诗

梦里招招画舫催，鸳湖鸳翼若为开。此时对月虚琴水，何处看云过钓台。惜别已同莺久驻，衔书应有燕重来。只怜不得因风去，飘拂征衫比落梅。
山行
作者：柳渔
朝代：清

雨后秋山翠满坡，行行翘首望嵯峨。斜通线路人踪少，饥下巉岩虎迹多。万树声乾黄叶堕，一筇影曳白云过。天将薄暝思投宿，喜听归樵隔水歌。
代张彪挽张之洞联
作者：柳煦春
朝代：清
体裁：联

经纶侔旦奭，是圣清亿万斯年有数名臣，试看坐镇东南，威扬夷夏，融和新旧，力挽乾坤，洎八国启兵端，决策纾筹，半壁尤资保障，溯当日鞠躬尽瘁，由封疆入秉钧衡，竭忠而佐先皇，率属而扶幼主，值此竞争时代，缔造艰难，惟受命元勋，实全局安危所系，胡乃昊天不吊，柱石偏倾，揽辔涕纵横，遥知四野呼号，泪雨滴沉京洛路；韬略愧冯岑，沐我公三十五载非常优遇，忆自枕戈狼孟，近侍襜帷，随节龙江，久依杖履，迨两湖开帅府，分符授钺，菲材并效驰驱，念深宫变法图强，更营制以修边备，选士荆襄之域，会师皖豫之郊，方期整饬戎行，扫除敌寇，俾耄龄枢相。
刘关张庙联
作者：柳福培
朝代：清
体裁：联

将相本无种；帝王自有真。
挽左宗棠联
作者：柳荣
朝代：清
体裁：联

与古名臣之鞠躬尽瘁何殊，一代伟人靡遗恨；于今天下为治乱安危所系，九重温诏有余悲。
挽彭玉麟联
作者：柳金源
朝代：清
体裁：联

景运应中兴，屡让丰功，坚辞显爵，数十载尽瘁鞠躬，诚不愧书生本色；遐龄开八秩，威宣粤海，泽沛长江，亿万姓同声陨涕，从何报元老深恩。
佚题
作者：柴伯廉
朝代：清

宋家是谁误天下，文山叠山两人者。半壁残山一叶舟，舟山又是□山也。少帝魂归蜀道鹃，孤臣血藏胥涛马。欲从海国辟乾坤，除是龙王水宫瓦。仙霞关外降旗起，几人死为忠义鬼。木石难填精卫魂，江潮自没零丁垒。衣冠无地瘗梅花，一片丹山山下水。
恭挽理斋常太翁先生殉节录
作者：柴士珍
朝代：清

天柱山高高矗天，枸柳流水清且渊。先生挺秀出其中，雄才壮志何伟然。读书洞达通今古，磊落胸襟迈流俗。学问纯兮经济光，膺命出宰赴西蜀。西蜀道路阻且长，西蜀西充僻且荒。先生下车勤政绩，振举细目兼大纲。修复庙祠崇祀典，建学取才慎遴选。讼狱息兮刑罚清，裨益人民匪浅鲜。忽闻逆酋犯边廷，身奉羽檄入军中。支给粮饷克尽瘁，爰擢州牧嘉厥功。孰意蛮贼多反覆，潜兵转掠木果木。懦夫惊闻皆奔逃，仗义赴敌公所独。仗义赴敌挥戈刀，挥刀杀贼气何豪。杀贼连毙八九首，贼势愈炽逞绎骚。公犹骂贼口不绝，身被数创惨复烈。慷慨一死无徘徊，昔岭烽烟染碧血。吁嗟当世一文儒，不避艰险捐身躯。西充惠爱传无己，立祠肖像民号呼。慰忠祠建浣花畔，浣花溪水流不断。水流不断断人肠，凭吊忠魂常慨叹。杀身成仁莫与京，天恩叠沛表忠贞。褒乃躬兮荫乃后，英风毅气死犹生。尝闻贲父鲁人志，汧督效贞晋策记。我欲濡毫写英灵，掩卷临风频洒泪。临风洒泪泪潸潸，身骑箕尾无时还。惟有芳名标汗简，千秋万古留人间。
山行
作者：柴才
朝代：清

二月二十二，乘兴入幽栖。霭霭浮元气，依依识故蹊。方春平仲绿，终日子规啼。路湿云初上，岩高日易低。泉声喧暗竹，陂影堕时霓。无异登元圃，何烦过虎溪。正堪流野日，长爱觅分题。斗酒弗为薄，山茶又更携。游丝横惹树，去燕旋遗泥。断石荒林外，千镫花塔西。共知仙女丽，莫学阮郎迷。一路经行处，清风独杖藜。
九曜石
作者：柴杰
朝代：清

岩壑契冥搜，晴添瑞景浮。乱烟笼碧砌，飞阁跨澄流。独自成千古，悠然寄一丘。开襟坐霄汉，卓荦倾枚邹。池岛清阴里，徘徊吟绕廊。烟花腾几席，星斗焕文章。地胜林亭好，风回锦绣香。灵芝三秀气，睿泽喜洋洋。
九曜石·其一
作者：柴杰
朝代：清

岩壑契冥搜，晴添瑞景浮。乱烟笼碧砌，飞阁跨澄流。独自成千古，悠然寄一丘。开襟坐霄汉，卓荦倾枚邹。
九曜石·其二
作者：柴杰
朝代：清

池岛清阴里，徘徊吟绕廊。烟花腾几席，星斗焕文章。地胜林亭好，风回锦绣香。灵芝三秀气，睿泽喜洋洋。
乾隆十六年三月初三日迎銮献诗召试行宫谢恩恭纪
作者：柴杰
朝代：清

广学开书院，仁垂圣主恩。愚臣忝诗赋，新渥照乾坤。荷宠乘佳节，披香捧至尊。奋飞超等级，再拜挹余樽。北阙晴光动，东方喜气繁。欢娱保历代，礼异贲丘园。雅量涵高远，多荣及子孙。因歌大君德，煦育及春温。
挽彭玉麟联
作者：柴立基
朝代：清
体裁：联

一介书生，学定远投笔从戎，万里侯封堪继踵；三朝硕辅，与文正同心协力，千秋史录并铭勋。
喜陆大景宣归河渚
作者：柴绍炳
朝代：清
体裁：七言律诗

征途几岁朅归来，庾信江南重可哀。春雨草连村市没，晓风花傍战场开。我思卖药仍无地，君定垂纶何处台？总是他乡成浪迹，故人相见且衔杯。
西湖竞渡
作者：柴绍炳
朝代：清
体裁：古风

西湖五月大堤路，五彩龙文舟竞渡。叠鼓鸣笳去不停，雕樯画楫空中骛。袨服争看集水湄，水嬉旧俗效吴儿。恶子单衫锦半臂，少年帕首红牙旗。乍离旋合萦如织，似没俄浮惊叵测。攫拿万载吐骊珠，泼剌千金翻鲤翼。涌金门外薰风香，锦带桥头藉草芳。撇波才过苏娘墓，夹岸还穿白傅塘。来凫暂向湖中泊，飞鸢忽自云边落。绮席净悬湘竹帘，琼楼却下鲛绡幕。手搀银瓶坐呼酒，笑开纨扇徐回首。远渚宜攀四照花，轻阴合傍三眠柳。绿水丹霞望里明，榴裙蒲醴喜双清。漫绾朱丝能续命，休誇綵缯善逃兵。离离烟树山衔日，箫管喧闻人未息。拔浪成行逐浦西，夺标几队归城北。追游此日乐重湖，鱼钥宵严片月孤。谁知鼓枻临风者，楚调歌成吊左徒。
酬毗陵刘庆云湖上见赠
作者：柴绍炳
朝代：清
体裁：五言律诗

刘生才把臂，几载客钱塘。一见如相识，重游即故乡。春阴桑叶白，日暖柳花香。未邈湖山兴，高歌那断肠。
自题生主联
作者：柴耦农
朝代：清
体裁：联

畸士不妨穷，甘家食而守常珍，计数十年味饱天厨，留将剩脯残膏，沾溉春风桃李；达人何所忌，开寿筵即题生主，俾二三子亲承函丈，免得居场筑室，摩挲异日松楸。
题烟江叠嶂图
作者：柴贞仪
朝代：清

谁将素练染霜毫，幻作空濛万里涛。一片孤帆何处落，千峰雨色暗红皋。
与冢妇朱柔则
作者：柴静仪
朝代：清

深闺白日静，熏香垂罗帱。病起罢膏沐，淡若明河秋。自汝入家门，操作苦不休。蘋藻既鲜洁，牖户还绸缪。丈夫志四方，钱刀非所求。惜哉时未遇，林下聊优游。相对理琴瑟，逸响随风流。潜龙慎勿用，牝鸡乃贻羞。寄言闺中子，柔顺其无忧。
与冢妇朱柔则
作者：柴静仪
朝代：清

深闺白日静，熏香垂罗帱。病起罢膏沐，澹若明河秋。自汝入家门，操作苦不休。蘋藻既鲜洁，户牖还绸缪。丈夫志四方，钱刀非所求。惜哉时未遇，林下聊优游。相对理琴瑟，逸响随风流。潜龙慎勿用，牝鸡乃贻羞。寄言闺中子，柔顺其无忧。
冯又令命子中皞见过
作者：柴静仪
朝代：清

贤子传君意，过门慰藉深。长贫无乐岁，多难有禅心。琴酒怜知己，诗歌愧赏音。他年能忆我，相访就云林。
勖用济
作者：柴静仪
朝代：清

君不见侯家夜夜朱筵开，残杯冷炙谁怜才。长安三上不得意，蓬头黧面仍归来。呜呼世情日千变，驾车食肉人争羡。读书弹琴聊自娱，古来哲士能贫贱。
子用济有远行诗以贻之
作者：柴静仪
朝代：清

吾子廉吏孙，读书昧生理。三十未成名，徒然还乡里。外侮旋复来，内忧方未已。忽然远行役，披衣中夜起。明星光在天，河流正弥弥。行云有返期，游子靡所止。揽涕下高堂，长途从此始。野雀从南来，翩翩思择木。感此主人贤，飞鸣集其屋。才地非独优，处卑愿亦足。矧有嘉树林，朝昏托栖宿。鹰鹯过莫窥，罻罗无由触。哀彼《黄鸟》诗，长谣念邦族。
子用济有远行诗以贻之·其一
作者：柴静仪
朝代：清

吾子廉吏孙，读书昧生理。三十未成名，徒然还乡里。外侮旋复来，内忧方未已。忽然远行役，披衣中夜起。明星光在天，河流正弥弥。行云有返期，游子靡所止。揽涕下高堂，长途从此始。
子用济有远行诗以贻之·其二
作者：柴静仪
朝代：清

野雀从南来，翩翩思择木。感此主人贤，飞鸣集其屋。才地非独优，处卑愿亦足。矧有嘉树林，朝昏托栖宿。鹰鹯过莫窥，罻罗无由触。哀彼《黄鸟》诗，长谣念邦族。
怀子江右
作者：柴静仪
朝代：清

彭蠡风涛怒不休，日斜何处泊行舟。朝来定有思亲泪，流到钱塘古渡头。
秋分日忆子用济
作者：柴静仪
朝代：清

遇节思吾子，吟诗对夕曛。燕将明日去，秋向此时分。逆旅空弹铗，生涯只卖文。归帆宜早挂，莫待雪纷纷。
送顾启姬北上
作者：柴静仪
朝代：清

一片桃花水，盈盈送客舟。春来万杨柳，叶叶是离愁。顾我穷途者，逢君意气投。烟虹时染翰，风月几登楼。只合熏香坐，谁堪鼓枻游。燕台一回首，云白古杭州。
长信宫
作者：柴静仪
朝代：清

玉台妆罢无人见，伤心空自悲团扇。秋草偏生长信宫，春风只在昭阳殿。殿里君王酒半醺，娇歌雅舞争纷纷。三千锦帐飘香麝，十二长裙散彩云。众中别有人如玉，新妆艳艳娇红烛。不许寒乌带月啼，恐惊春燕衔花宿。谁怜长夜梦难成，忽度流莺似有情。片月高高挂天汉，千秋应照妾心明。
风入松·拟塞上词
作者：柴静仪
朝代：清

少年何事远从军。马首日初曛。关山隔断家乡路，回首处，但见黄云。带月一行哀雁，乘风万里飞尘。茫茫塞草不知春。画角那堪闻。金闺总是书难寄，又何用、归梦频频。几曲琵琶送酒，沙场自有红裙。
题黄鹤楼
作者：栗国良
朝代：清
体裁：联

此间风景无殊，问仙客离宫，谁吹玉笛；何日海天飞渡，借汉江流水，重煮黄粱。
戏贺纳阿毛为妾联
作者：格哂庵
朝代：清
体裁：联

万古云霄争片羽；几人性命等轻鸿。
戏贺纳阿毛为妾联
作者：格哂庵
朝代：清
体裁：联

史记深入不；诗曰德輶如。
挽曾国荃联
作者：桂中行
朝代：清
体裁：联

是当年手奠河山，百战擒渠，更重来福我苍生，真以先忧成后乐；备上相笼中药物，一麾出守，又十载荷公青眼，还将余泪触新悲。
挽曾国藩联
作者：桂中行
朝代：清
体裁：联

勋塞寰区，神归河岳；天夺元老，世失人师。
挽陈奎垣联
作者：桂坛
朝代：清
体裁：联

面训犹存，十载春风称弟子；心丧罔极，两楹夜月梦先生。
挽张之洞联
作者：桂坫
朝代：清
体裁：联

盖世勋业，三代两汉有几人，即今十省士民，岘首惟因公堕泪；稽古袤荣，名臣大儒同一传，忝列廿年弟子，扶风曾许我登楼。
挽张百熙联
作者：桂坫
朝代：清
体裁：联

圣主鉴公忠，劬学爱才，六俊允孚唐瑾传；老成遽凋谢，怀贤欢旧，八哀悽甚杜陵吟。
挽彭玉麟联
作者：桂嵩庆
朝代：清
体裁：联

远权势，效驰驱，本求志达道为怀，辞禄励贞操，赫赫壮猷光史册；惜人才，辨心迹，下知己感恩之泪，奇勋震殊俗，棱棱威略靖寰瀛。
挽曾国荃联
作者：桂嵩庆
朝代：清
体裁：联

与文正公并辔联镳，名城独克，巨憝躬除，三晋奠疲氓，史册勋猷同竞爽；继恪靖侯秉旄仗节，外侮潜消，内讧尽弭，六年敷恺泽，士民歌哭有余哀。
挽曾纪泽联
作者：桂嵩庆
朝代：清
体裁：联

韩范经济，班马文章，记曾使节荣持，只手挽狂澜，能使海外强藩，怀德畏威齐俯首；白下论交，京华话别，忽听噩音远至，光芒掩台宿，顿令江南薄宦，含悲陨涕倍伤神。
棉田薙草行
作者：桂心堂
朝代：清

东乡土高宜植棉，久雨草长青铺毡。田家妇女停织作，趁晴尽出芸中田。田在草间草没踝，赤日行天烈于火。手不停锄汗满襟，面目都化城中黔。暮归惊闻啼彻户，呱呱待哺儿饥苦。哺儿更虑奉姑迟，急入厨中煮粥麋。弥月劳劳心力计，棉高渐见花铃缀。悬耜惟思弄机杼，谁知及早完秋税。
采莲曲
作者：桂心堂
朝代：清

风吹藕花满路香，中流荡桨谁家娘。隔岸爱寻双菡萏，回波惊起两鸳鸯。采得莲心无所寄，藕丝不断系人肠。
对联
作者：桂文灿
朝代：清
体裁：联

孝弟忠信，礼义廉耻；格致诚正，修齐治平。
挽钟谦钧联
作者：桂文灿
朝代：清
体裁：联

旬宣楚粤奥区，治推第一；表章汉宋经学，眷比无双。
集句巧对李鼎
作者：桂文灿
朝代：清
体裁：联

夷于左股；折其右肱。
集句巧对李鼎
作者：桂文灿
朝代：清
体裁：联

禾麻菽麦；黍稷稻粱。
题吴可读遗摺联
作者：桂文灿
朝代：清
体裁：联

先王制礼有常经，非汉唐后迂儒所及；懿旨决疑即此意，与商周际承统相符。
对吴兰修句
作者：桂文燧
朝代：清
体裁：联

秋月凉如水；夏云奇似峰。
杏林庄厅联
作者：桂文耀
朝代：清
体裁：联

剪烛高歌，尽低徊本事诗篇，闲居岁月；停杯试问，有多少眼中奇士，梦里名山。
门联
作者：桂文耀
朝代：清
体裁：联

秋进士联春进士；大登科后小登科。
挽杨少桐联
作者：桂昊亭
朝代：清
体裁：联

二十年间黄卷青灯，不堪回首；三千里外椿庭萱室，益重伤心。
挽曾国荃联
作者：桂本诚
朝代：清
体裁：联

惟公为江左长城，从容坐镇，使内乱不生，外患不至，疮痍看尽起，三千里噩耗惊传，痛失万家生佛；忆昔谒金陵戎幕，瞻仰威仪，幸微劳获录，荐牍获登，知遇感难逢，廿七年大恩未报，空余一瓣心香。
挽张之洞联
作者：桂殿华
朝代：清
体裁：联

言西政公创厥始，言中学公观其通，一老岿然存，当宪法初颁，直道在民咸瞩目；论属吏则旧长官，论世交则年家子，两江遗爱永，悼大星遽陨，感恩知己倍伤怀。
理安寺松巅阁联
作者：桂菖
朝代：清
体裁：联

薄宦寄明湖，有梦难寻荆树影；前因迷法雨，招魂空叩木樨禅。
理安寺松巅阁联
作者：桂菖
朝代：清
体裁：联

薄宦寄明湖，有梦难寻荆树影；前因迷法雨，招魂空叩木犀禅。
扬州节孝祠总坊联
作者：桂超万
朝代：清
体裁：联

共话慰穷愁，耐过冰霜逢雨露；相观励名节，免教巾帼笑须眉。
祈雪
作者：桂超万
朝代：清

残腊岁如客，土脉乾欲裂。以我径寸心，求天盈尺雪。天高九万程，求之焉可得。同气或相感，素心与雪洁。苍苍如不信，剖心甘自由。
纺车行
作者：桂超万
朝代：清

江南多木棉，轻暖胜齐纨。慈母勤夜纺，孤镫悬阑干。皑皑洁白华，照见冰雪肝。线断使复续，车毁使复完。车影似明月，一轮何团团。月轮四更落，车轮仍盘桓。线影如银河，九折回波澜。波澜无已时，得成布一端。裁布制儿衣，卖布供儿餐。儿食日二簋，母食日一箪。儿身著新袄，母身芦衣残。时纺时课读，画荻呼儿看。计偕儿北行，拜别具儒冠。门外牵儿裾，十指尽成瘢。不畏操作苦，翻畏关山难。母心如飞毂，母手如转丸。病亟床蓐冷，还虑儿身单。命取车上线，缝衣寄长安。衣线长在身，缝者骨已寒。仿佛梦魂中，轧轧声未阑。秋林听络纬，飞鸣犹悲酸。酸风吹泪雨，此泪何时乾。
贾阆仙墓
作者：桂超万
朝代：清

我亦耽吟者，何人肯铸金？孤坟留佛骨，万下此仙心。老树月痕瘦，寒云鸟梦深。难逢是京兆，尘世几知音。
挽张之洞联
作者：桂邦杰
朝代：清
体裁：联

与纪河间学术略同，更万国交通，总览群言衷至圣；比苏玉局事功独迈，溯先朝知遇，犹闻遗疏念宣仁。
二曾祠附祀兀鲁特联
作者：桂霖
朝代：清
体裁：联

祀宋贤良，次第谨依言行录；与人家国，凋疏无若靖康年。
五岚问西山之胜
作者：桂馥
朝代：清

君问山中几日留，西风立尽寺门秋。秘魔厓下逤逻树，百尺寒泉落上头。
别莱州友人
作者：桂馥
朝代：清

东隅无事足徜徉，怕见春风客路长。住一年来如故里，别诸君去又他乡。长山云断天边雁，沧海田荒梦里桑。剩有涛音诗数卷，累人打叠满巾箱。
古意
作者：桂馥
朝代：清

莲子落秋水，苦心空自知。岁月如水深，那有见莲时。
大理
作者：桂馥
朝代：清

点苍洱海捍边城，蒙段销除六诏平。山作围屏十九叠，水如初月二三生。龙关地接蜻蛉近，鸳浦云连铁柱横。万里提封无事日，犹烦重镇戍雄兵。
孙褒铜印歌
作者：桂馥
朝代：清

张俭亡命谁投止，鲁国孔褒堪依恃。事觉俭捕褒亦收，一门老幼力争死。死者千年骨已灭，私印犹存肝胆血。友朋一诺重千金，何烦印信合符节。石碑出土成臼科，独留名字终不磨。一碑一印在人世，闇中当有神物呵。去年曾见窦武印，汉人气节如山峻。文举之碑不可寻，德让有碣字难认。我携此印归曲阜，陈于碑下拜稽首。家业授受《春秋经》，谁为《公羊》发墨守。
斋联
作者：桂馥
朝代：清
体裁：联

愿与不解周旋客饮酒；难为不识姓名人作书。
晓出肥城北郭
作者：桂馥
朝代：清

白露亘山根，山如水上出。朝日照古原，荒城抱秋色。僻地奇未探，孤村远不识。薄寒上客衣，立马风瑟瑟。
柯枯里
作者：桂馥
朝代：清

毒热柯枯里，诸蛮旧托栖。大河流水腐，旷野怪虫啼。夏叶先霜染，晴山带瘴低。欲寻投宿处，祇有一招提。
梅花堡题壁
作者：桂馥
朝代：清

万木阴中流水远，三家村外断云间。若使此身能自主，祇应解带换青山。
沂州
作者：桂馥
朝代：清

茫茫大道接琅琊，齐鲁遗风纪世家。山到南徐如勒马，水连东海尽盘蛇。鄫城麦秀朝飞雉，蒙顶云开夜采茶。千里穷原多古意，空随节物惜年华。
河道总督府厅事联
作者：桂馥
朝代：清
体裁：联

天根月窟闲来往；粗沙大石相磨治。
王麓台画
作者：桂馥
朝代：清

叠叠青山是富春，浮岚暖翠隔江津。孤村十日黄梅雨，行尽松阴不见人。
秋鹤席上醉歌
作者：桂馥
朝代：清

吴君煮酒酒不群，要余饮酒书八分。墨摩一斗纸丈二，弱豪不醉难策勋。是时春暖窗半启，花香酒气醲氤氲。浅斟细酌到无算，对客解带微觉醺。请试把管管无力，写出便付秦人焚。红杏小史真解事，杯盘罗列腥与荤。纵饮大啖杂谐谑，花阴渐转天将曛。兴酣落笔无束缚，墨沈不顾沾裳裙。横卷直幅尽挥洒，苦无余纸书嘉文。旁观畅意呼大好，一赞亦足张吾军。乃知工拙在气势，较量肥瘦徒纷纭。吴君吴君但愿日日饮酒书八分，富贵于我如浮云。
翁覃溪学士为摹砖塔铭赋谢
作者：桂馥
朝代：清

唐书最喜砖塔铭，惜哉破裂无完形。河东一本是初拓，悬之海内如晨星。欲攫不得三叹息，归把残字空眙瞠。玉堂学士莞而笑，我有粱肉施饥伧。羊毫一扫松风急，百廿七字云英英。硬黄响拓俱多事，临摹不数沤波亭。满堂传示称快意，孰知两日劳经营。学士初学虞永兴，有时阑入欧率更。上下颜、柳兼褚、薛，全凭变法如写生。不然下笔求形似，得毋笑语同优伶。不见摹勒重刻石，宝鼎化作三足铛。学士论书善取譬，有似柘浆析朝酲。寻常只字足宝贵，况当妙墨双眼明。纵无兰亭茧纸本，我心足使平如衡。
自南宁返马龙
作者：桂馥
朝代：清

两月南宁一日闲，归来倚槛看青山。那知春老无寻处，犹在清阴细草间。
赠苏卮园
作者：桂馥
朝代：清

不见空山老，遗文都讲知。孤怀违世好，静力定群疑。贫借僧寮坐，闲为弟子师。名山图籍在，白首共相持。
途中晓发
作者：桂馥
朝代：清

一鸟破寒绿，秋意闲如客。朝日明林端，霜叶自修饰。岭下乱水分，山根孤烟直。默默远游子，摇摇去何极。
遣怀
作者：桂馥
朝代：清

开遍低棚扁豆花，随人去住总天涯。秋风已老犹题扇，布被新凉顿忆家。病后壶觞成故友，梦中草木长春芽。临窗破闷披书帙，不为生徒坐绛纱。
醉司命图为吴谷人题
作者：桂馥
朝代：清

吾闻灶上祭，厥名称曰䟆。从走从毕声，义训宜覈实。岁终百事了，神亦职司毕。送之上天去，腊月廿三日。行李已戒途，龟蓍并协吉。何以答神庥，酒糟甜如蜜。神曰既醉矣，出门走䟌䟌。
题汉瓦头
作者：桂馥
朝代：清

赤帝西走入咸阳，威加海内诸侯王。丐丐数岁苦未定，萧何制作开天阊。前殿武库连云起，东阙北阙遥相望。胡桃油湿鸳鸯瓦，郁金香薰玳瑁梁。瓦文曰汉并天下，不存戒慎徒矜张。帝赫斯怒嗔过度，大臣奏对词牵彊。天子重威示壮丽，土阶在昔闻陶唐。亡令后世复加此，子孙藉口称高皇。遂使济南公玉带，编蒲割黍图明堂。君不见秦并六国营阿房，二世亲降枳道旁。可怜丞相收图籍，但效昆吾作未央。
题画
作者：桂馥
朝代：清

淡黄柳色小沙堤，昨夜微霜秋满溪。月晓风清人未到，藕香常在钓船西。
高丽海苔笺扇
作者：桂馥
朝代：清

嫩于春草碧于烟，叠就波纹半面笺。海气阴阴收不尽，袖中常似雨余天。
畿辅先哲祠联
作者：桑春荣
朝代：清
体裁：联

学焉各得性之所近；贤者亦将有感于斯。
丁婆井
作者：桑调元
朝代：清
体裁：古风

危壁滴琤潺，仿佛水乐意。溔演蓄苍麓，终岁清景閟。泉德类高人，窅无出山志。有时喧浴鹄，未许奔渴骥。园夫日搰搰，用力灌寒翠。抱瓮岂不劳，似谓厌机事。岩■流暗脉，滂沛秋雨至。澄泓潴上方，留润■纱地。
丁婆井
作者：桑调元
朝代：清

危壁滴琤潺，仿佛水乐意。溔演蓄苍麓，终岁清景閟。泉德类高人，窅无出山志。有时喧浴鹄，未许奔渴骥。园夫日搰搰，用力灌寒翠。抱瓮岂不劳，似谓厌机事。岩𱦏流暗脉，滂沛秋雨至。澄泓潴上方，留润𰳷纱地。
乌龙庙
作者：桑调元
朝代：清

背江面山根，古祠立森竦。躨跜镌青珉，蓊蔚渲画栱。灵宫翼青冥，形势压冈陇。阴寒玉座秋，有严石础巩。负屋攒松杉，翠纛若环拥。奔涛卷盲风，殷殿声汹汹。冷客无所祈，杂虑扫纷氄。欲访太虚亭，松岭贾余勇。
书塾联
作者：桑调元
朝代：清
体裁：联

放开肚皮吃饭；抖起神气读书。
仙枣亭
作者：桑调元
朝代：清
体裁：五言排律

悲歌徒纂纂，枯干矗岩嶅。遥想豳人剥，宁随禹贡包。亭基馀石甃，月影乱枝交。秋实偕梨栗，村翁泻斗筲。投怀见心赤，入口免牙胶。绝少如瓜样，摇来古树梢。吏随黄鹤驾，人望白云坳。未得罗盘案，空思佐酒肴。仙踪多杳渺，楚语自纷淆。方士留徵信，荒唐一解嘲。
兴济
作者：桑调元
朝代：清

车如流水下平皋，骏马蹄轻未觉劳。犹管送迎堤畔柳，临风疏影弄萧骚。
冷泉亭坐月
作者：桑调元
朝代：清

泉月并作秋，妙境清入骨。下彴崩雷转，暗厓古香发。石危不可磴，木断大可筏，豹声数犬啀，人立一猿突。泬寥轮已西，倒岩影疏樾。衣色凛飞霜，禁冷坐犹兀。风寂铃不语，云滃塔忽没。隔洞闻经鱼，孤僧跏奥窟。
凤麓寺
作者：桑调元
朝代：清

清游如流水，逢坳注盘礴。青林古僧居，看竹例插脚。曲房烟霭侵，结构傍崖崿。山心爱幽森，茗话入恬漠。不知秋风夕，桐子窗前落。覆地云下阶，窥人月到阁。小住良复佳，晚归亦不恶。度岭乞一筇，紫玉铿然削。
初阳台遗址
作者：桑调元
朝代：清

奋陟宝云山，山椒平如盖。耕云种瑶草，数亩香晻霭。高台余废础，登临发深慨。万象等浮沤，寅宾亦蓬艾。海底腾金鸦，乾坤拨茫昧。飞甍丽中天，想像壮观最。落日烘霞岚，晚风动松桧。未入茶坞游，烟荡湖里外。
南楼
作者：桑调元
朝代：清
体裁：七言律诗

睥睨飞淩履响遒，刚逢明月满南楼。昔人曾发清宵兴，今我还为胜地游。杯到千巡孤影醉，笛当三弄万家秋。鼠须饱渍留题处，可有人传老子不？
厅联
作者：桑调元
朝代：清
体裁：联

六经读彻方持笔；五岳归来不看山。
和马君秋日有怀西山韵
作者：桑调元
朝代：清

延望西山佳，胸中有丘壑。双屐何时蜡，至竟空言托。爽气开天关，秋风振林薄。圆冰当高空，纤云了不著。此时峰头眠，一啸鸾音作。冷梦结冰雪，清怨闻猿鹤。之子藐姑神，微吟见绰约。怅怀空山花，无人自开落。
夕游虎跑
作者：桑调元
朝代：清

飕飗一径风，松泉竞清响。盘沿渡石梁，面壑林扉敞。日落山色浓，秋近节气爽。寂静憩诸天，新凉纳方丈。石亭甃澄泓，香台逼纬象。竹几写微吟，匏尊得真赏。幽树暝禽栖，空阶白月上。客自爱清游，冲烟复孤往。旧识庞眉僧，相送出灌莽。意行欺猛虎，彭觥策铁杖。
太白亭
作者：桑调元
朝代：清
体裁：五言排律

太白曾游览，危亭俯水涯。诗篇崔颢在，身世祢衡乖。楼上閒云影，洲中宿草荄。梅花飞五月，玉笛响层厓。夏口风情畅，长沙日色霾。登临聊寄兴，迁谪不萦怀。空翠遥山叠，枯枝古树排。官军簇镳辔，游女堕簪钗。胜概留兹土，深情属我侪。千秋去黄鹤，一辆过青鞋。啸傲沧洲独，歌呼《下里》皆。清澜翻自汉，浊酒倒如淮。久忘头盈雪，宁须腰系緺。远游浮楚艇，晏坐即萧斋。凭吊孤怀迥，流观双眼揩。霜空澄万象，景物最清佳。
宿借秋阁
作者：桑调元
朝代：清

夜树辨虚窗，月色犹在岭。暗泉落寒滴，近竹摇碎影。涎蜗四壁乾，露鹤一声警。清话强僧陪，跋烛趣更秉。藤榻初著膝，梦游恍屡省。疥缀游客诗，古尘黯弗屏。安得白社人，对案写清景。峥嵘抱冬心，松雪皓耿耿。破冻上霄梯，天地极清冷。秋风日夜深，幽趣当续领。
宿卧佛寺
作者：桑调元
朝代：清

马头见西山，侧想梯其麓。秋岚澹容与，一道盘林谷。散客游虚堂，不劳主僧肃。鸭脚几片黄，鸦翻堕空曲。偃然古先生，苔髻冷蛾绿。感叹疲津梁，与伴白云宿。巑岏雨后青，万象清心目。还闻山窗幽，夕风戛丛竹。
度桃源岭
作者：桑调元
朝代：清

梯烟度层冈，草青石径细。东偏雨气散，春空露一髻。徐放众峰出，攒螺秀天际。岭首戴孤亭，江练横明霁。依约越岚重，阳光互开闭。却看西溪树，映水低如荠。岩阿垒怪石，太古结根蒂。汝寿保坚顽，人命苦浮脆。插脚入白云，百年几坐憩。䆗窱洞门阴，雨过长薜荔。
晓次越州用青丘登蓬莱阁望云门秦望诸山韵
作者：桑调元
朝代：清

春山未肯晴，湿烟飏树杪。船头散疏雨，江城初破晓。层空坏重云，兀立塔势矫。草芳雊雉多，水满浮鹥小。东风气力劲，帆疾过飞鸟。朝色暧千岩，奇秀当门绕。镜光溢百里，一片青未了。禊亭人语空，樵径仙踪杳。在处作清游，孤鸿漾天表。
晚登雷峰观落照
作者：桑调元
朝代：清

斜阳射赭塔，巇崿皆金光。层霄蔚彩翠，一径摩青苍。峰霞蒸合沓，湖漪散滂洋。金牛方隐见，踆乌暂翱翔。投壶天帝侧，张乐轩辕旁。路逢皇初平，纵横叱群羊。霓旌澹偃蹇，羽衣纷飘扬。秋山蟋蟀响，鬼火冬青凉。倒景倏已灭，弦月遥相望。搜吟沾夕露，痴坐孟溧阳。
松风石室
作者：桑调元
朝代：清
体裁：古风

滑磴盘硗确，石室颇清妙。野啬秋不花，盘垡青窈窕。数曲绕垣低，松山面幽峭。虚檐入松风，催发■然啸。莓台屦迹绝，荒冷蟪蛄吊。山厨起炊烟，一缕出萝茑。倚树寂无言，深坞自斜照。
松风石室
作者：桑调元
朝代：清

滑磴盘硗确，石室颇清妙。野啬秋不花，盘垡青窈窕。数曲绕垣低，松山面幽峭。虚檐入松风，催发𪡧然啸。莓台屦迹绝，荒冷蟪蛄吊。山厨起炊烟，一缕出萝茑。倚树寂无言，深坞自斜照。
梵天寺
作者：桑调元
朝代：清

东院阒无声，应户一僮小。荒凉坐古佛，饭几下飞鸟。北窗鸣秋风，石坞猎丛筱。阴壁蠃独活，冷砌蛩已悄。残僧如饥乌，觅食出林表。庐空无长物，吾意涤胶扰。广阶类方池，多受月色皎。榻此纳清寒，拟看上方晓。
浩歌行，夜登黄鹤楼作
作者：桑调元
朝代：清
体裁：古风

客言汉江宵景好，鼓勇复登黄鹤楼。重云如墨蔽皓魄，对岸灯火明星稠。遥知管弦市楼沸，吴商蜀估传觥筹。大别山头杂树暗，夕岚暝涨寒悠悠。江光一溜白滉�，渔榔已息闻清讴。仙人乘鹤去不返，三层危搆凭虚浮。羽流对客把玉笛，崩云逸响鸣高秋。横空霮䨴倏鲜駮，吹开白月悬当头。却看水天色飞动，蛰龙吐珠光不收。慌惚烟中汉女出，微步缥缈淩波游。洞庭潇湘一气接，惊寒远去鸿声遒。八十八窗大开辟，空明如在蓬莱洲。我为浩唱元云曲，飘飘短袂携浮邱。南城咫尺庾公榻，亦有人舒清啸不？凭高四顾有馀兴，还思鄂渚移扁舟。
涌月亭
作者：桑调元
朝代：清
体裁：五言排律

月轮起东海，亭势压南邦。浩渺明遥夕，团圞涌大江。置身浑绝地，豁眼不安窗。窣堵波移影，《阳阿》曲换腔。蛟螭回远壑，商旅下连艭。鹤驾飞仙过，鲸钟羽士撞。汉阳凝翠霭，湖口激奔泷。隔岸山如簇，沿矶树似幢。行踪长落落，事业谢摐摐。但以持螯手，从教倒酒缸。诗怜少陵杜，人是鹿门庞。冻鹊枝栖百，惊鱼浪跃双。严城击宵柝，古院闪冬缸。独立耽佳景，清晖忆石淙。
登黄鹄矶和鲍明远韵
作者：桑调元
朝代：清
体裁：古风

鲜霞绚晨旭，凉飔鸣早秋。榜童学楚舞，估客扬商讴。优游心迹旷，漫浪身世浮。黄鹤绝还影，清川奔逝流。洲溆舣轻棹，楼观攀旧游。抚此一尊酒，忘彼千岁忧。
育王山
作者：桑调元
朝代：清

滨江延层青，气象屹汝独。鼓锐攀松藤，螺盘入云族。天清叫孤鸿，山虚响群木。双高罗寒襟，三折尽远目。秋空标识孤，一峰类釜覆。崎嵚上上头，恨不栖丛竹。缘郛行如蚁，细径断来躅。唯闻隔谷樵，丁丁动岩轴。
雨后登南山亭
作者：桑调元
朝代：清

秋雨盥众绿，草木浮清光。空明见湖面，平堤白泱泱。渔湾一舠出，落叶摇潇湘。晚烟起村舍，流水穿僧廊。炎节有代谢，物态岂能常。元蝉声忽幽，一丝写清商。华鲸数催暝，松杪收颓阳。冥搜亭上立，风洒薜衣凉。
黄鹤楼
作者：桑调元
朝代：清
体裁：五言排律

飘飘黄鹤去，楼势郁巉岩。栏楯淩清旭，阶基甃白瑊。高城跨岩岫，远岸列松杉。烟艇商歌杳，尘阛楚语諵。沔阳流水汇，夏口夕阳衔。世代俄成古，仙踪迥隔凡。柳条寒尽秃，枣实吏空馋。绛节胎禽驾，黄庭内景函。遥遗汉皋佩，疾下洞庭帆。亭涌团圞月，波澄上下岩。狂吟聊自适，纵酒不劳监。解渴邀桑苧，当风擘阮咸。青瞳双炯炯，白发乱髟髟。翠石摩挲滑，无须姓氏劖。
黄鹤楼
作者：桑调元
朝代：清
体裁：七言律诗

黄鹤飘飖不可留，淩虚长啸此登楼。祢衡文字真为累，陶侃功名亦是浮。帆影带回湖口月，笛声催散汉阳秋。扶筇独往平生愿，是处江山作胜游。
黄鹤楼叠昨题《浩歌行》韵
作者：桑调元
朝代：清
体裁：古风

武昌柳迓重来客，辍棹起登矶上楼。江天空阔豁曙色，霞暾倒影朱氛稠。天公景物多变幻，两重新绮争头筹。丛桂初含秋气爽，流萍习囗川涂悠。洞庭彭蠡此吞吐，快意不作商声讴。白波如山大激荡，尘心涤尽浮名浮。去年高踞祝融顶，回帆直下潇湘秋。逆溯襄河鼓今棹，一筇拄到恒山头。南北山川万馀里，烟岚尽向囊中收。豪兴由来喜独往，卢敖若士宁同游？百年乘化任归尽，冥搜未觉流光遒。一日可当一百日，此閒本是神仙洲。寻恒谁识羽衣过？笙鹤下自昆崙邱。后来登临万万辈，亦话五岳诗人不？三层槛上重吟拍，逍遥渺比坳堂舟。
奉天府大堂联
作者：梁上国
朝代：清
体裁：联

勉力为之，正人心，厚风俗，实惟根本；文治彰矣，拔真才，加训迪，勿懈功夫。
门联
作者：梁上国
朝代：清
体裁：联

宅入先贤传；门听长者车。
门联
作者：梁上国
朝代：清
体裁：联

座对贤人酒；门听长者车。
对联
作者：梁九图
朝代：清
体裁：联

万事称心曾有几；一生好梦亦无多。
与马习仲话有赠
作者：梁以樟
朝代：清
体裁：五言律诗

灭烛扪心语，风吹古大河。壮游薪胆尽，兵法鬓毛皤。匹蹇冲春雪，危楼坐绿萝。同裳人几在，愁听渐离歌。
于一避乱卢家堡来晤因得闻江上信
作者：梁以樟
朝代：清
体裁：五言律诗

念乱忧方大，披荆尔忽来。乍询家室在，初谂甲兵回。海峤风秋劲，芜城门昼开。秣陵云气好，重上射陵台。
同陈百善诸子竹西舟泛作
作者：梁以樟
朝代：清
体裁：七言律诗

寒城烟雨湿棠梨，旧事风流话竹西。香草梦携三楚句，黄垆人换六朝题。耳边棋墅过王谢，林下琴厨笑阮嵇。斜日酒醒谁唤得，一声江月落铜鞮。
安东道中
作者：梁以樟
朝代：清

小邑连沧海，耕桑有万家。鹿疃齐麦秀，龙尾护堤沙。要害分秦郡，神功控禹槎。览图思黑子，建革感星华。黄云横百里，落日大河堤。谣俗分南北，江山割楚齐。人家蚕月近，海徼卤烟低。膏雨劳田畯，侁侁服犊犁。
安东道中·其一
作者：梁以樟
朝代：清
体裁：五言律诗

小邑连沧海，耕桑有万家。鹿疃齐麦秀，龙尾护堤沙。要害分秦郡，神功控禹槎。览图思黑子，建革感星华。
安东道中·其二
作者：梁以樟
朝代：清
体裁：五言律诗

黄云横百里，落日大河堤。谣俗分南北，江山割楚齐。人家蚕月近，海徼卤烟低。膏雨劳田畯，侁侁服犊犁。
岁暮望大兄不至
作者：梁以樟
朝代：清
体裁：五言律诗

薄暮交游尽，残山老弟昆。漂摇羽尾急，跋涉胫毛存。落叶辞荆树，荒云守蕨根。暂归犹胜客，敢作故乡论。
晚宿越城
作者：梁以樟
朝代：清
体裁：五言律诗

停轺问土俗，踯躅越王城。古月移前垒，荒风宿鬼兵。燎衣残灶火，击柝远河声。午夜看星气，晨鸡或肯鸣。
清明日雨北奠感怀
作者：梁以樟
朝代：清
体裁：五言律诗

飘零华表处，令节忍思家。万井龙蛇雨，三春杜宇花。禁烟犹冀北，宿草已边沙。椒醑南天土，乾坤泪眼遮。
登韬光庵
作者：梁以樟
朝代：清
体裁：五言律诗

四山青欲下，众树密难名。时有竹光入，远闻泉水声。鼯抨石子落，猿挂翠微行。对境忘言说，玄情去复生。
白鹿泉
作者：梁以樟
朝代：清
体裁：五言律诗

陟险寻源入，危桥石齿连。老梅犹碍日，野鹿不知年。壁绝山精隐，泉甘药草鲜。夕阳归路滑，人影乱枫前。
盱眙道中
作者：梁以樟
朝代：清
体裁：五言律诗

都梁西下路，云草望中繁。积石甃山郭，孤城抱水村。江峰屋半赭，野火树同髡。汤沐余残邑，难从耆旧论。
秋日鉴湖留别万履安诸子
作者：梁以樟
朝代：清
体裁：七言律诗

贺鉴祠前酒一杯，霜枫千里夕阳回。江山白发归人远，杵臼西风过雁哀。许剑几人同汐社，埋云无路哭荒台。时违重惜衣冠别，肯使秦庭片铁灰。
西湖杂兴
作者：梁以樟
朝代：清
体裁：五言律诗

尺幅西陵地，偏增旅话长。暮笳鸣戍火，晓角动星芒。马饮残湖水，萤飞故苑墙。只余图画里，孤笠吊斜阳。
送王于一移家秦邮
作者：梁以樟
朝代：清
体裁：五言律诗

雨雪关河路，谁驱妻子行。百年犹念乱，吾道此孤鸣。草木荒中垒，江山老步兵。苍茫甓湖水，莫辨鼓楇声。
送祈永还山东
作者：梁以樟
朝代：清
体裁：五言律诗

独蹇黄河路，风埃赋北征。龙沙团日气，雁阵度兵声。海坞耕烟远，山城哨火横。知君年正少，终有弃繻情。
集汉阳王怀人亦世邸中
作者：梁以樟
朝代：清
体裁：七言律诗

楚水云荒过雁声，檐花细雨落芜城。同裳昔日犹侨札，异国人间几弟兄。梦断衡阳天一握，话残梼杌烛三更。无端翠袖扶残醉，泪湿湘娥未忍倾。
挽妻联
作者：梁以瑭
朝代：清
体裁：联

一撒手便了八年夫妇；最伤心留下十日孩儿。
论湖南口占联
作者：梁份
朝代：清
体裁：联

只图柴米贱；不顾子孙愚。
送人
作者：梁份
朝代：清

相逢言未了，意气倍相亲。君欲成何事，余惭负此身。赁舂仍避汉，蹈海不知秦。耻作桃源客，春风坐误人。
送杨而上还剑上
作者：梁份
朝代：清

最愁浮汉沔，晚泊向寒汀。山夹天垂幕，舟轻水建瓴。家从云外望，猿到夜分听。却爱乡园树，苍茫到眼青。
送梅定九北上
作者：梁份
朝代：清

曾期南国共苔岑，班马萧萧泪满襟。北去沙尘千里暗，西来风雨九秋深。匡时争重天人学，作客难忘水石心。寄语白云休怅望，燕台非羡筑黄金。